
Făt-Frumos din lacrimă 


În vremea veche, pe când oamenii, cum sunt ei azi, nu erau decât în 
germenii viitorului, pe când Dumnezeu călca încă cu picioarele sale sfinte 
pietroasele pustii ale pământului, — în vremea veche trăia un împărat 
întunecat și gânditor ca miază-noaptea și avea o împărăteasă tânără și 
zâmbitoare ca miezul luminos al zilei. 

Cincizeci de ani de când împăratul purta război c-un vecin al lui. Murise 
vecinul și lăsase de moștenire fiilor şi nepoților ura și vrajba de sânge. 
Cincizeci de ani, și numai împăratul trăia singur, ca un leu îmbătrânit, slăbit 
de lupte și suferințe — împărat, ce-n viaţa lui nu râsese niciodată, care nu 
zâmbea nici la cântecul nevinovat al copilului, nici la surâsul plin de amor 
al soţiei lui tinere, nici la poveștile bătrâne și glumeţe ale ostașilor înălbiţi 
în bătălie și nevoi. Se simţea slab, se simţea murind și n-avea cui să lese 
moștenirea urii lui. Trist se scula din patul împărătesc, de lângă împărăteasa 
tânără — pat aurit, însă pustiu şi nebinecuvântat, — trist mergea la război 
cu inima neîmblânzită, — și împărăteasa sa, rămasă singură, plângea cu 
lacrimi de văduvie singurătatea ei. Părul ei cel galben ca aurul cel mai 
frumos cădea pe sânii ei albi și rotunzi, — și din ochii ei albaştri și mari 
curgeau şiroaie de mărgăritare apoase pe o față mai albă ca argintul crinului. 
Lungi cearcăne vinete se trăgeau împrejurul ochilor, şi vine albastre se 
trăgeau pe faţa ei albă ca o marmură vie. 

Sculată din patul ei, ea se aruncă pe treptele de piatră a unei bolte în zid, 
în care veghea, deasupra unei candele fumegânde, icoana îmbrăcată în 
argint a Maicii durerilor. Înduplecată de rugăciunile împărătesei 
îngenuncheate, pleoapele icoanei reci se umeziră și o lacrimă curse din 
ochiul cel negru al mamei lui Dumnezeu. Împărăteasa se ridică în toată 
măreaţa ei statură, atinse cu buza ei seacă lacrima cea rece și o supse în 
adâncul sufletului său. Din momentul acela ea purcese îngreunată. 

Trecu o lună, trecură două, trecură nouă, și împărăteasa făcu un fecior 
alb ca spuma laptelui, cu părul bălai ca razele lunii. 

Împăratul surâse, soarele surâse și el în înfocata lui împărăție, chiar stătu 
pe loc, încât trei zile n-a fost noapte, ci numai senin şi veselie, — vinul 
curgea din butii sparte şi chiotele despicau bolta cerului. 

Şi-i puse mama numele: Făt-Frumos din lacrimă. Și crescu şi se făcu 
mare ca brazii codrilor. Creştea într-o lună cât alţii într-un an. 


Când era destul de mare, puse să-i facă un buzdugan de fier, îl aruncă în 
sus de despică bolta cerului, îl prinse pe degetul cel mic şi buzduganul se 
rupse-n două. Atunci puse să-i facă altul mai greu — îl aruncă în sus 
aproape de palatul de nori al lunii; căzând din nori, nu se rupse de degetul 
voinicului. 

Atunci Făt-Frumos îşi luă ziua bună de la părinţi, ca să se ducă, să se 
bată el singur cu oștile împăratului ce-l dușmănea pe tată-său. Puse pe 
trupul său împărătesc haine de păstor, cămeșă de borangic, ţesută în 
lacrimile mamei sale, mândră pălărie cu flori, cu cordele şi cu mărgele rupte 
de la gâturile fetelor de-mpăraţi, îşi puse-n brâul verde un fluier de doine și 
altul de hore, şi, când era soarele de două sulițe pe cer, a plecat în lumea 
largă şi-n toiul lui de voinic. 

Pe drum horea şi doinea, iar buzduganul şi-l arunca să spintece nourii, 
de cădea departe tot cale de-o zi. Văile şi munţii se uimeau auzindu-i 
cântecele, apele-și ridicau valurile mai sus ca să-l asculte, izvoarele îşi 
turburau adâncul, ca să-și azvârle afară undele lor, pentru ca fiecare din 
unde să-l audă, fiecare din ele să poată cânta ca dânsul când vor şopti văilor 
şi florilor. 

Râurile se ciorăiau mai în jos de brâiele melancolicelor stânce, învățau 
de la păstorul împărat doina iubirilor, iar vulturii ce stau amuțiți pe 
creştetele seci și sure a stâncelor nalte, învățau de la el ţipătul cel plâns al 
jelei. 

Stăteau toate uimite pe când trecea păstoraşul împărat, doinind şi 
horind; ochii cei negri ai fetelor se umpleau de lacrimi de dor; și-n 
piepturile păstorilor tineri, răzimaţi c-un cot de-o stâncă și c-o mână pe 
bâtă, încolţea un dor mai adânc, mai întunecos, mai mare — dorul voiniciei. 

Toate stăteau în loc, numai Făt-Frumos mergea mereu, urmărind cu 
cântecul dorul inimii lui, şi cu ochii buzduganul, ce sclipea prin nori şi prin 
aer ca un vultur de oţel, ca o stea năzdrăvană. 

Când era-nspre sara zilei a treia, buzduganul, căzând, se izbi de o poartă 
de aramă, și făcu un vuiet puternic şi lung. Poarta era sfărâmată și voinicul 
intră. Luna răsărise dintre munți și se oglindea într-un lac mare şi limpede, 
ca seninul cerului. În fundul lui se vedea sclipind, de limpede ce era, un 
nisip de aur; iar în mijlocul lui, pe o insulă de smarand, încunjurat de un 
crâng de arbori verzi și stufoşi, se ridica un mândru palat de o marmură ca 
laptele, lucie şi albă — atât de lucie, încât în ziduri răsfrângea ca-ntr-o 
oglindă de argint: dumbravă şi luncă, lac şi țărmuri. O luntre aurită veghea 


pe undele limpezi ale lacului lângă poartă; şi-n aerul cel curat al serii 
tremurau din palat cântece mândre şi senine. Făt-Frumos se sui-n luntre și, 
vâslind, ajunse până la scările de marmură ale palatului. Pătruns acolo, el 
văzu în boltele scărilor candelabre cu sute de braţe, şi-n fiecare braţ ardea 
câte o stea de foc. Pătrunse în sală. Sala era înaltă, susținută de stâlpi şi de 
arcuri, toate de aur, iar în mijlocul ei stătea o mândră masă, acoperită cu alb, 
talgerele toate săpate din câte-un singur mărgăritar mare; iar boierii ce 
şedeau la masă în haine aurite, pe scaune de catifea roșie, erau frumoși ca 
zilele tinereţii și voioşi ca horele. Dar mai ales unul din ei, cu fruntea-ntr-un 
cerc de aur, bătut cu diamante, și cu hainele strălucite, era frumos ca luna 
unei nopţi de vară. Dar mai mândru era Făt-Frumos. 

— Bine-ai venit, Făt-Frumos! zise împăratul; am auzit de tine, da' de 
văzut nu te-am văzut. 

— Bine te-am găsit, împărate, deşi mă tem că nu te-oi lăsa cu bine, 
pentru că am venit să ne luptăm greu, că destul ai viclenit asupra tatălui 
meu. 

— Ba n-am viclenit asupra tatălui tău, ci totdeauna m-am luptat în luptă 
dreaptă. Dar cu tine nu m-oi bate. Ci mai bine-oi spune lăutarilor să zică şi 
cuparilor să umple cupele cu vin și-om lega frăție de cruce pe cât om fi și- 
om trăi. 

Și se sărutară feciorii de-mpăraţi în urările boierilor, şi băură şi se 
sfătuiră. 

Zise împăratul lui Făt-Frumos: 

— De cine-n lume te temi tu mai mult? 

— De nime-n lumea asta, afară de Dumnezeu. Dar tu? 

— Eu iar de nime, afară de Dumnezeu şi de Mama-pădurilor. O babă 
bătrână şi urâtă, care umblă prin împărăţia mea de mână cu furtuna. Pe unde 
trece ea, faţa pământului se usucă, satele se risipesc, târgurile cad năruite. 
Mers-am eu asupra ei cu bătălie, dar n-am isprăvit nimica. Ca să nu-mi 
prăpădească toată împărăţia, am fost silit să stau la-nvoială cu ea și să-i dau 
ca bir tot al zecelea din copiii supușilor mei. Și azi vine ca să-şi ieie birul. 

Când sună miazănoaptea, fețele mesenilor se posomorâră; căci pe 
miazănoapte călare, cu aripi vântoase, cu faţa zbârcită ca o stâncă buhavă şi 
scobită de păraie, c-o pădure-n loc de păr, urla prin aerul cernit Mama- 
pădurilor cea nebună. Ochii ei — două nopţi turburi, gura ei — un hău 
căscat, dinţii ei — șiruri de pietre de mori. 


Cum venea vuind, Făt-Frumos o apucă de mijloc şi o trânti cu toată 
puterea într-o piuă mare de piatră; peste piuă prăvăli o bucată de stâncă, pe 
care-o legă din toate părţile cu șapte lanţuri de fier. Înăuntru baba şuiera şi 
se smulgea ca vântul închis, dar nu-i folosea nimica. 

Veni iar la ospăț; când prin bolțile ferestelor, la lumina lunii, văzură 
două dealuri lungi de apă. Ce era? Mama-pădurilor, neputând să iasă, trecea 
peste ape cu piuă cu tot şi-i brăzda faţa în două dealuri. Și fugea mereu, o 
stâncă de piatră îndrăcită, rupându-și cale prin păduri, brăzdând pământul 
cu dâră lungă, până ce se făcu nevăzută în depărtarea nopții. 

Făt-Frumos ospătă ce ospătă, dar apoi, luându-și buzduganul de-a umăr, 
merse mereu pe dâra trasă de piuă, până ce ajunse lâng-o casă frumoasă, 
albă, care sticlea la lumina lunii în mijlocul unei grădini de flori. Florile 
erau în straturi verzi şi luminau albastre, roşie-închise și albe, iar printre ele 
roiau fluturi uşori, ca sclipitoare stele de aur. Miros, lumină și un cântec 
nesfârșit, încet, dulce, ieşind din roirea fluturilor şi a albinelor, îmbătau 
grădina și casa. Lângă prispă stăteau două butii cu apă, iar pe prispă torcea 
o fată frumoasă. Haina ei albă și lungă părea un nor de raze şi umbre, iar 
părul ei de aur era împletit în cozi lăsate pe spate, pe când o cunună de 
mărgăritărele era așezată pe fruntea ei netedă. Luminată de razele lunii, ea 
părea muiată într-un aer de aur. Degetele ei ca din ceară albă torceau dintr-o 
furcă de aur şi dintr-un fuior de o lână ca argintul torcea un fir de o mătase 
albă, subțire, strălucită, ce semăna mai mult a o vie rază de lună, ce 
cutreiera aerul, decât a fir de tort. 

La zgomotul uşor al paşilor lui Făt-Frumos, fata-și ridică ochii albaștri 
ca undele lacului. 

— Bine-ai venit, Făt-Frumos, zise ea cu ochii limpezi şi pe jumătate 
închiși, cât e de mult de când te-am visat. Pe când degetele mele torceau un 
fir, gândurile mele torceau un vis, un vis frumos, în care eu mă iubeam cu 
tine; Făt-Frumos, din fuior de argint torceam şi eram să-ţi tes o haină urzită 
în descântece, bătută-n fericire; s-o porţi... să te iubeşti cu mine. Din tortul 
meu ţi-aş face o haină, din zilele mele, o viaţă plină de desmierdări. 

Astfel, cum privea umilită la el, fusul îi scăpă din mână și furca căzu 
alături de ea. Ea se sculă şi, ca rușinată de cele ce zisese, mâinile ei 
spânzurau în jos ca la un copil vinovat şi ochii ei cei mari se plecară. El se 
apropie de ea, c-o mână îi cuprinse mijlocul, iar cu cealaltă îi desmierdă 
încet fruntea și părul şi-i şopti: 

— Ce frumoasă ești tu, ce dragă-mi ești! A cui eşti tu, fata mea? 


— A Mamei-pădurilor, răspunse ea suspinând; mă vei iubi tu acuma, 
când știi a cui sunt? Ea încunjură cu amândouă braţele ei goale grumazul lui 
şi se uită lung la el, în ochii lui. 

— Ce-mi pasă a cui eşti, zise el, destul că te iubesc. 

— Dacă mă iubeşti, să fugim atuncea, zise ea lipindu-se mai tare de 
pieptul lui; dacă te-ar găsi mama, ea te-ar omorî, şi dac-ai muri tu, eu aș 
nebuni ori aş muri şi eu. 

— N-aibi frică, zise el zâmbind şi desfăcându-se din brațele ei. Unde-i 
mumă-ta? 

— De când a venit se zbuciumă în piua în care-ai încuiat-o tu și roade 
cu colții la lanţurile ce-o închid. 

— Ce-mi pasă! zise el repezindu-se să vadă unde-i. 

— Făt-Frumos, zise fata, și două lacrimi mari străluciră în ochii ei, nu te 
duce încă! Să te-nvăţ eu ce să facem ca să învingi tu pe mama. Vezi tu 
buţile aste două? Una-i cu apă, alta cu putere. Să le mutăm una în locul 
alteia. Mama, când se luptă cu vrăjmașii ei, strigă când obosește: „Stăi, să 
mai bem câte-oleacă de apă!“ Apoi ea bea putere, în vreme ce dușmanul ei 
numai apă. De aceea noi le mutăm din loc: ea nu va şti și va bea numai apă 
în vremea luptei cu tine. 

Precum au zis, aşa au şi făcut. El se repezi după casă. 

— Ce faci, babă? strigă el. Baba, de venin, se smulse odată din piuă-n 
sus şi rupse lanţurile, lungindu-se slabă și mare până-n nori. 

— A, bine că mi-ai venit, Făt-Frumos! zise ea, făcându-se iar scurtă, ia 
acum hai la luptă, acu om vedea cine-i mai tare! 

— Hai! zise Făt-Frumos. Baba-l apucă de mijloc, se lungi repezindu-se 
cu el până-n nori, apoi îl izbi de pământ şi-l băgă în ţărână până-n glezne. 

Făt-Frumos o izbi pe ea şi o băgă-n pământ până în genunchi. 

— Stăi, să mai bem apă, zise Mama-pădurilor ostenită. Stătură şi se 
răsuflară. Baba bău apă, Făt-Frumos bău putere, ș-un fel de foc nestins îi 
cutreieră cu fiori de răcoare toţi muşchii și toate vinele lui cele slăbite. 

C-o putere îndoită, cu braţe de fier, o smunci pe babă de mijloc și-o 
băgă-n pământ până-n gât. Apoi o izbi cu buzduganul în cap și-i risipi 
creierii. Cerul încărunţi de nouri, vântul începu a geme rece și a scutura 
casa cea mică în toate încheieturile căpriorilor ei. Șerpi roşii rupeau trăsnind 
poala neagră a norilor, apele păreau că latră, numai tunetul cânta adânc ca 
un proroc al pierzării. Prin acel întuneric des și nepătruns, Făt-Frumos 
vedea albind o umbră de argint, cu păr de aur despletit, rătăcind, cu mâinile 


ridicate şi palidă. El se apropie de ea și-o cuprinse cu braţele lui. Ea căzu ca 
moartă de groază pe pieptul lui, și mâinile ei reci s-ascunseră-n sânul lui. Ca 
să se trezească, el îi sărută ochii. Norii se rupeau bucăţi pe cer, luna roşie ca 
focul se ivea prin spărturile lor risipite; iar pe sânul lui, Făt-Frumos vedea 
cum înfloreau două stele albastre, limpezi, și uimite — ochii miresei lui. El 
o luă pe braţe şi începu să fugă cu ea prin furtună. Ea-și culcase capul în 
sânul lui și părea că adormise. Ajuns lângă grădina împăratului, el o puse-n 
luntre, ducând-o ca-ntr-un leagăn peste lac, smulse iarbă, fân cu miros şi 
flori din grădină şi-i clădi un pat, în care-o aşeză ca-ntr-un cuib. 

Soarele ieşind din răsărit privea la ei cu drag. Hainele ei umede de 
ploaie se lipiseră de membrele dulci și rotunde, faţa ei de-o paloare umedă 
ca ceara cea albă, mâinile mici și unite pe piept, părul despletit și răsfirat pe 
fân, ochii mari, închiși şi adânciţi în frunte, astfel ea era frumoasă, dar părea 
moartă. Pe acea frunte netedă şi albă, Făt-Frumos presură câteva flori 
albastre, apoi şezu alături cu ea şi-ncepu a doini încet. Cerul limpede — o 
mare, soarele — o față de foc, ierburile împrospătate, mirosul cel umed al 
florilor învioşate o făceau să doarmă mult și lin, însoţită în calea visurilor ei 
de glasul cel plâns al fluierului. Când era soarele-n amiazi, firea tăcea şi 
Făt-Frumos asculta fericita ei răsuflare, caldă și umedă. Încet se plecă la 
obrazul ei și-o sărută. Atunci ea deschise ochii încă plini de visuri, și- 
ntinzându-se somnoroasă, zise încet și zâmbind: 

— Tu aici eşti? 

— Ba nu sunt aici, nu vezi că nu sunt aici? zise el mai lăcrămând de 
fericire. 

Cum şedea el lângă ea, ea-și întinse un braţ și-i cuprinse mijlocul. 

— Hai, scoală, zise el desmierdând-o, e ziua-n amiaza-mare. Ea se 
sculă, își netezi părul de pe frunte și-l dete pe spate, el îi cuprinse mijlocul, 
ea-i înconjură grumazul — şi astfel trecură printre straturile de flori şi 
intrară în palatul de marmură al împăratului. 

El o duse la împăratul și i-o arătă, spuindu-i că-i mireasa lui. Împăratul 
zâmbi, apoi îl luă de mână pe Făt-Frumos, ca și când ar fi vrut să-i spuie 
ceva în taină, și-l trase la o fereastră mare, pe care vedea lacul cel întins. Ci 
el nu-i spuse nimica, ci numai se uită uimit pe luciul lacului și ochii i se 
umplură de lacrimi. O lebădă își înălțase aripile ca pe nişte pânze de argint 
şi cu capul cufundat în apă sfâșia faţa senină a lacului. 

— Plângi împărate? zise Făt-Frumos. De ce? 


— Făt-Frumos, zise împăratul, binele ce mi l-ai făcut mie nu ţi-l pot 
plăti nici cu lumina ochilor, oricât de scumpă mi-ar fi, şi cu toate astea vin 
să-ţi cer și mai mult. 

— Ce, împărate? 

— Vezi tu lebăda ceea îndrăgită de unde? Tânăr fiind, aș trebui să fiu 
îndrăgit de viaţă, și cu toate astea de câte ori am vrut să-mi fac samă. lubesc 
o fată frumoasă, cu ochii gânditori, dulce ca visele mării — fata Genarului, 
om mândru și sălbatic ce îşi petrece viaţa vânând prin păduri bătrâne. O, cât 
e de aspru el, cât e de frumoasă fata lui! Orice încercare de a o răpi a fost 
deșartă. Încearcă-te tu! 

Ar fi stat Făt-Frumos locului, dar scumpă-i era frăţia de cruce, ca 
oricărui voinic, mai scumpă decât zilele, mai scumpă decât mireasa. 

— Împărate prea luminate, din câte noroace-ai avut, unul a fost mai 
mare decât toate: acela că Făt-Frumos ti-i frate de cruce. Hai, că mă duc eu 
să răpesc pe fata Genarului. 

Și-şi luă cai ageri, cai cu suflet de vânt, Făt-Frumos, şi era să plece. 
Atunci mireasa lui — Ileana o chema — îi zise încet la ureche, sărutându-l 
cu dulce: 

— Nu uita, Făt-Frumos, că pe cât vei fi tu departe, eu oi tot plânge. El 
se uită cu milă la ea, o mângâie, dar apoi, desfăcându-se de îmbrăţoșările ei, 
se avântă pe șeaua calului și plecă în lume. 

Trecea prin codri pustii, prin munţi cu fruntea ninsă, și când răsărea 
dintre stânci bătrâne luna cam palidă, ca faţa unei fete moarte, atunci vedea 
din când în când câte-o streanță uriașă atârnată de cer, ce încunjura cu 
poalele ei vârful vreunui munte — o noapte sfârtecată, un trecut în ruină, un 
castel numai pietre şi ziduri sparte. 

Când se lumină de ziuă, Făt-Frumos vede că şirul munţilor dă într-o 
mare verde și întinsă, ce trăieşte în mii de valuri senine, strălucite, care 
treieră aria mării încet și melodios, până unde ochiul se pierde în albastrul 
cerului şi în verdele mării. În capătul șirului de munţi, drept asupra mării, se 
oglindea în fundul ei o măreaţă stâncă de granit, din care răsărea ca un cuib 
alb o cetate frumoasă, care, de albă ce era, părea poleită cu argint. Din 
zidurile arcate răsăreau ferestre strălucite, iar dintr-o fereastră deschisă se 
zărea, printre oale de flori, un cap de fată, oacheș și visător, ca o noapte de 
vară. Era fata Genarului. 

— Bine-ai venit, Făt-Frumos, zise ea, sărind de la fereastră și 
deschizând porţile măreţului castel, unde ea locuia singură ca un geniu într- 


un pustiu, astă-noapte mi se părea că vorbesc c-o stea, şi steaua mi-a spus 
că vii din partea împăratului ce mă iubeşte. 

În sala cea mare a castelului, în cenuşa vetrei, veghea un motan cu şapte 
capete, care când urla dintr-un cap s-auzea cale de-o zi, iar când urla din 
câte şapte, s-auzea cale de şapte zile. 

Genarul, pierdut în sălbatecele sale vânători, se depărtase cale de-o zi. 

Făt-Frumos luă fata în braţe și punând-o pe cal, zburau amândoi prin 
pustiul lungului mării ca două abia văzute închegări ale văzduhului. 

Dar Genarul, om nalt şi puternic, avea un cal năzdrăvan cu două inimi. 
Motanul din castel mieună dintr-un cap, iar calul Genarului necheză cu 
vocea lui de bronz. 

— Ce e? îl întrebă Genarul pe calul năzdrăvan. Ţi s-a urât cu binele? 

— Nu mi s-a urât mie cu binele, ci de tine-i rău. Făt-Frumos ţi-a furat 
fata. 

— Trebuie să ne grăbim mult ca să-i ajungem? 

— Să ne grăbim și nu prea, pentru că-i putem ajunge. Genarul încălecă 
și zbură ca spaima cea bătrână în urma fugiţilor. În curând îi şi ajunse. Să se 
bată cu el Făt-Frumos nu putea, pentru că Genarul era creştin și puterea lui 
nu era în duhurile întunericului, ci în Dumnezeu. 

— Făt-Frumos, zise Genarul, mult ești frumos și mi-e milă de tine. De 
astă dată nu-ţi fac nimica, dar de altă dată... ţine minte! 

Şi luându-și fata alături cu el, pieri în vânt, ca și când nu mai fusese. 

Dar Făt-Frumos era voinic și ştia drumul înapoi. El se reîntoarse și găsi 
pe fată iar singură, însă mai palidă și mai plânsă ea părea și mai frumoasă. 
Genarul era dus iar la vânătoare cale de două zile. Făt-Frumos luă alți cai 
din chiar grajdul Genarului. 

Astă dată plecară noaptea. Ei fugeau cum fug razele lunii peste adâncile 
valuri ale mării, fugeau prin noaptea pustie şi rece ca două visuri dragi; ci 
prin fuga lor auzeau miautele lungi și îndoite ale motanului din vatra 
castelului. Apoi li se păru că nu mai pot merge, asemene celor ce vor să 
fugă în vis și cu toate aceste nu pot. Apoi un nor de colb îi cuprinse, căci 
Genarul venea în fuga calului, de rupea pământul. 

Faţa lui era înfricoșată, privirea cruntă. Fără de-a zice o vorbă, el apucă 
pe Făt-Frumos şi-l azvârli în nourii cei negri și plini de furtună ai cerului. 
Apoi dispăru cu fată cu tot. 

Făt-Frumos, ars de fulgere, nu căzu din el decât o mână de cenușă în 
nisipul cel fierbinte și sec al pustiului. Dar din cenușa lui se făcu un izvor 


limpede ce curgea pe un nisip de diamant, pe lângă el arbori nalţi, verzi, 
stufoşi răspândeau o umbră răcorită și mirositoare. Dacă cineva ar fi 
priceput glasul izvorului, ar fi înţeles că jelea într-o lungă doină pe Ileana, 
împărăteasa cea bălaie a lui Făt-Frumos. Dar cine să înțeleagă glasul 
izvorului într-un pustiu, unde până-atunci nu călcase picior de om? 

Dar pe vremea aceea Domnul umbla încă pe pământ. Într-o zi se vedeau 
doi oameni călătorind prin pustiu. Hainele şi faţa unuia strălucea ca alba 
lumină a soarelui; celălalt, mai umilit, nu părea decât umbra celui luminat. 
Era Domnul și sf. Petrea. Picioarele lor înfierbântate de nisipul pustiului 
călcară atuncea în răcoarele și limpedele pârău ce curgea din izvor. Prin 
cursul apei cu gleznele lor sfâșiau valurile până la umbritul lor izvor. Acolo 
Domnul bău din apă și-și spălă faţa sa cea sfântă și luminată și mâinile sale 
făcătoare de minuni. Apoi șezură amândoi în umbră, Domnul cugetând la 
tatăl său din cer, şi sfântul Petrea ascultând pe cugete doina izvorului 
plângător. Când se sculară spre a merge mai departe, zise sf. Petrea: 
„Doamne, fă ca acest izvor să fie ce-a fost mai înainte“. „Amin!“ zise 
Domnul ridicând mâna sa cea sfântă, după care apoi se depărtară înspre 
mare, fără a mai privi înapoi. 

Ca prin farmec pieri izvorul și copacii, și Făt-Frumos, trezit ca dintr-un 
somn lung, se uită împrejur. Atunci văzu chipul cel luminat al Domnului, ce 
mergea pe valurile mării, care se plecau înaintea lui, întocmai ca pe uscat; şi 
pe sf. Petrea, care, mergând în urma lui și învins de firea lui cea omenească, 
se uita înapoia sa şi-i făcea lui Făt-Frumos din cap. Făt-Frumos îi urmări cu 
ochii până ce chipul sf. Petrea se risipi în depărtare, și nu se vedea decât 
chipul strălucit al Domnului aruncând o dungă de lumină pe luciul apei, 
astfel încât dacă soarele n-ar fi fost în amiazi, ai fi crezut că soarele apune! 
El înţelesese minunea învierii sale şi îngenunche înspre apusul acelui soare 
dumnezeiesc. 

Dar apoi își aduse aminte că făgăduise a răpi pe fata Genarului, și ceea 
ce făgăduieşte voinicul anevoie o lasă nefăcută. 

Deci se porni şi înspre sară ajunse la castelul Genarului, ce strălucea în 
întunericul serii ca o uriașă umbră. El intră în casă... fata Genarului 
plângea. Dar când îl văzu, faţa ei se-nsenină cum se-nsenină o undă de o 
rază. El îi povesti cum înviese; atunci ea-i zise: 

— De răpit nu mă poţi răpi până ce nu-i avea un cal asemene cu acela 
ce-l are tatăl meu, pentru c-acela are două inimi; dar eu am să-l întreb în 


astă sară de unde-și are calul, ca să poţi şi tu să capeţi unul ca acela. Până 
atunci însă, pentru ca să nu te afle tată-meu, eu te voi preface într-o floare. 

El şezu pe un scaun, iar ea şopti o vrajă dulce, și, cum îl sărută pe 
frunte, el se prefăcu într-o floare roșie închisă ca vişina coaptă. Ea-l puse 
între florile din fereastă și cânta de veselie, de răsuna castelul tatălui ei. 

Atunci intră şi Genarul. 

— Veselă fata mea? și de ce eşti veselă? întrebă el. 

— Pentru că nu mai este Făt-Frumos ca să mă răpească, răspunse ea 
râzând. 

Se puseră la cină. 

— Tată, întrebă fata, de unde ai calul d-tale, cu care umbli la vânat? 

— La ce-ţi trebuie s-o ştii? zise el încruntând sprâncenele. 

— Ştii prea bine, răspunse fata, că nu vreau ca s-o ştiu decât numai ia- 
aşa ca s-o ştiu, pentru c-acu nu mai e Făt-Frumos să mă răpească. 

— Ştii tu că nu mă împotrivesc ţie niciodată, zise Genarul. Departe de- 
aicea, lângă mare, şede o babă care are șapte iepe. Ea ţine oameni care să i 
le păzească un an (cu toate că anul ei nu e decât de trei zile), şi dacă cineva i 
le păzeşte bine, ea-l pune să-și aleagă drept răsplată un mânz, iar de nu, îl 
omoară și-i pune capul într-un par. Chiar însă dacă păzeşte cineva bine 
iepele, totuși ea-l vicleneşte pe om, căci scoate inimile din caii toți și le 
pune într-unul singur, încât cel ce-a păzit alege mai întotdeauna un cal fără 
inimă, care-i mai rău decât unul de rând... Eşti mulţumită, fata mea? 

— Mulțumită, răspunse ea zâmbind. Totodată însă Genarul îi aruncă în 
faţă o batistă roşie, ușoară, mirositoare. Fata se uită mult în ochii tatălui său, 
ca un om care se deşteaptă dintr-un vis, de care nu-și poate aduce aminte. 
Ea uitase tot ce-i spusese tată-său. Însă floarea din fereastă veghea printre 
frunzele ei, ca o stea roşie prin încreţiturile unui nor. 

A doua zi Genarul plecă iarăşi des-dimineaţă la vânătoare. Fata sărută 
murmurând floarea roşie și Făt-Frumos născu ca din nimica înaintea ei. 

— Fi, ştii ceva? o întrebă el. 

— Nu ştiu nimica, zise ea tristă şi punând dosul mânii pe fruntea ei, am 
uitat tot. 

— Însă eu am auzit tot, zise el. Rămâi cu bine, fata mea; în curând ne 
vom vedea iar. 

EI încălecă pe un cal şi dispăru în pustiuri. În arşiţa cea dogoritoare a 
zilei... văzu aproape de pădure un ţânţar zvârcolindu-se în nisipul cel 
fierbinte. 


— Făt-Frumos, zise ţânţarul, ia-mă de mă du până-n pădure, că ţi-oi 
prinde şi eu bine. Sunt împăratul ţânţarilor. 

Făt-Frumos îl duse până în pădurea prin care era să treacă. 

leșind din pădure, trecu iar prin pustiu de-a lungul mării şi văzu un rac 
atât de ars de soare, încât nu mai avea nici putere să se mai întoarcă- 
napoi... 

— Făt-Frumos, zise el, aruncă-mă-n mare, că ţi-oi prinde și eu bine. 
Sunt împăratul racilor. 

Făt-Frumos îl aruncă în mare și-și urmă calea. Când înspre sară ajunse 
la un bordei urât şi acoperit cu gunoi de cal. Împrejur gard nu era, ci numai 
niște lungi țăruşe ascuţite, din care șase aveau fiecare-n vârf câte un cap, iar 
al şaptelea fără, se clătina mereu în vânt şi zicea: cap! cap! cap! cap! 

Pe prispă o babă bătrână și zbârcită, culcată pe un cojoc vechi, sta cu 
capul ei sur ca cenușa în poalele unei roabe tinere și frumoase, care-i căuta 
în cap. 

— Bine v-am găsit, zise Făt-Frumos. 

— Bine-ai venit, flăcăule, zise baba sculându-se. Ce-ai venit? Ce cauţi? 
Vrei să-mi paști iepele poate? 

— Da. 

— lepele mele pasc numai noaptea... Uite, chiar de-acu poţi să porneşti 
cu ele la păscut... Fată hăi! ia dă tu flăcăului demâncatul ce i-am făcut eu și 
porneşte-l. 

Alături cu bordeiul era sub pământ o pivniţă. El intră în ea şi acolo văzu 
şapte iepe negre strălucite — șapte nopţi, care de când erau nu zărise încă 
lumina soarelui. Ele nechezau şi băteau din picioare. 

Nemâncat toată ziua, el cină ce-i dăduse baba ş-apoi, încălecând pe una 
din iepe, mână pe celelalte în aerul întunecos și răcoare al nopţii. Dar, încet, 
încet simţi cum se strecoară un somn de plumb prin toate vinele lui, ochii i 
se painjiniră şi el căzu ca mort în iarba pajiştei. El se trezi pe când mijea de 
ziuă. Când colo, iepele nicăieri. El îşi credea capul pus în ţeapă, când vede 
ieşind dintr-o pădure-n depărtare cele şapte iepe alungate de un roi 
nemărginit de țânțari și un glas subţire-i zise: 

— Mi-ai făcut un bine, ţi l-am făcut şi eu. Când se întoarse cu caii, baba 
începu să turbe, să răstoarne casa cu susu-n jos și să bată fata, care nu era de 
vină. 

— Ce ai, mamă? întrebă Făt-Frumos. 


— Nimica, zise ea, mi-a venit și mie toane. Asupra ta n-am nimica... 
sunt foarte mulțumită. Apoi intrând în grajd, începu să bată caii, ţipând: 
Ascundeţi-vă mai bine, bată-v-ar mama lui Dumnezeu, ca să nu vă mai 
găsească, ucigă-l crucea și mănânce-l moartea! 

A doua zi porni cu caii, dar iar căzu jos şi dormi până ce mijea de ziuă. 
Desperat, era să ieie lumea-n cap, când deodată vede răsărind din fundul 
mării cei şapte cai, muşcați de-o mulțime de raci. 

— Mi-ai făcut un bine, zise un glas, ţi l-am făcut și eu. Era împăratul 
racilor. El mână caii-nspre casă şi vede iar o privelişte ca-n ziua trecută. 
Însă în cursul zilei roaba babii s-apropie de el şi-i zise încet strângându-l de 
mână: 

— Eu ştiu că tu ești Făt-Frumos. Să nu mai mănânci din bucatele ce-ţi 
fierbe baba, pentru că-s făcute cu somnoroasă... Ţi-oi face eu altfel de 
bucate. 

Fata într-ascuns îi făcu merinde, și-nspre sară, când era să plece cu caii, 
îşi simţi ca prin minune capul treaz. 

Spre miezul nopţii se-ntoarse acasă, mână caii în grajd, îi încuie și intră 
în odaie. Pe vatra cuptorului, în cenușă mai licureau câţiva cărbuni. Baba 
sta întinsă pe laiţă şi înţepenită ca moartă. El gândi c-a murit ș-o scutură. Ea 
era ca trunchiul şi nu se mișca deloc. El trezi fata, ce dormea pe cuptor. 

— Uite, zise el, ţi-a murit baba. 

— Aş! asta să moară!? răspunse ea suspinând. Adevărat că acu e ca şi 
moartă. Acu-i miazănoaptea... un somn amorţit îi cuprinde trupul... dar 
sufletul ei cine ştie pe la câte răspinteni stă, cine știe pe câte căi a vrăjilor 
umblă. Până ce cântă cucoșul, ea suge inimile celor ce mor, ori pustieşte 
sufletele celor nenorociţi. Da, bădică, mâine ţi se-mplinește anul, ia-mă și 
pe mine cu d-ta, că ţi-oi fi de mare folos. Eu te voi scăpa din multe 
primejdii pe care ţi le gătește baba. 

Ea scoase din fundul unei lăzi hârbuite și vechi o cute, o perie și o 
năframă. 

A doua zi de dimineaţă i se împlinise lui Făt-Frumos anul. Baba trebuia 
să-i dea unul din cai ș-apoi să-l lase să plece cu Dumnezeu. Pe când 
prânzeau, baba ieşi până în grajd, scoase inimile din câteşișapte cai, spre a 
le pune pe toate într-un tretin slab, căruia-i priveai prin coaste. Făt-Frumos 
se sculă de la masă și după îndemnarea babei se duse să-și aleagă calul ce 
trebuia să şi-l ieie. Caii cei fără inimi erau de un negru strălucit, tretinul cel 
cu inimile sta culcat într-un colț pe-o movilă de gunoi. 


— Pe acesta-l aleg eu, zise Făt-Frumos, arătând la calul cel slab. 

— Da' cum Doamne iartă-mă, să slujești tu degeaba!? zise baba cea 
vicleană. Cum să nu-ţi iei tu dreptul tău? Alege-ţi unul din caii işti 
frumoşi... oricare-ar fi, ţi-l dau. 

— Nu, pe acesta-l voi, zise Făt-Frumos, ținând la vorba lui. Baba 
scrâşni din dinţi ca apucată, dar apoi își strânse moara cea hârbuită de gură, 
ca să nu iasă prin ea veninul ce-i răscolea inima pestriță. 

— Hai, ia-ţi-l! zise-n sfârșit. El se urcă pe cal cu buzduganul de-a 
umere. Părea că faţa pustiului se ia după urmele lui, şi zbura ca un gând, ca 
o vijelie printre volburele de nisip ce se ridicau în urmă-i. 

Într-o pădure îl aştepta fata fugită. El o urcă pe cal după dânsul şi fugea 
mereu. 

Noaptea inundase pământul cu aerul ei cel negru și răcoare. 

— Mă arde-n spate! zise fata. Făt-Frumos se uită înapoi. Dintr-o volbură 
naltă, verde, se vedeau nemișcaţi doi ochi de jăratic, a căror raze roşii ca 
focul ars pătrundeau în rărunchii fetei. 

— Aruncă peria, zise fata. Făt-Frumos o ascultă. Și deodată-n urmă-le 
văzură că se ridică o pădure neagră, deasă, mare, înfiorată de un lung 
freamăt de frunze şi de un urlet flămând de lupi. 

— Înainte! strigă Făt-Frumos calului, care zbura asemenea unui demon 
urmărit de un blestem prin negura nopţii. Luna palidă trecea prin nouri suri 
ca o faţă limpede prin mijlocul unor vise turburi și seci. 

Făt-Frumos zbura... zbura necontenit. 

— Mă arde-n spate! zise fata c-un geamăt apăsat, ca şi când s-ar fi silit 
mult ca să nu spuie încă. 

Făt-Frumos se uită și văzu o bufniță mare și sură, din care nu străluceau 
decât ochii roşii, ca două fulgere lănţuite de un nor. 

— Aruncă cutea, zise fata. Făt-Frumos o aruncă. Şi deodată se ridică din 
pământ un colţ sur, drept, neclintit, un uriaș împietrit ca spaima, cu capul 
atingând de nori. 

Făt-Frumos vâjâia prin aer așa de iute, încât i se părea că nu fuge, ci 
cade din înaltul cerului într-un adânc nevăzut. 

— Mă arde, zise fata. Baba găurise stânca într-un loc și trecea prin ea 
prefăcută într-o funie de fum, a cărei capăt dinainte ardea ca un cărbune. 

— Aruncă năframa, zise fata. Făt-Frumos o ascultă. Şi deodată văzură în 
urmă-le un luciu întins, limpede, adânc, în a cărui oglindă bălaie se scălda 
în fund luna de argint şi stelele de foc. 


Făt-Frumos auzi o vrajă lungă prin aer și se uită prin nori. Cale de două 
ceasuri — pierdută în naltul cerului — plutea încet, încet prin albastrul 
tăriei Miazănoaptea bătrână cu aripile de aramă. 

Când baba înota smintită pe la jumătatea lacului alb, Făt-Frumos aruncă 
buzduganu-n nori şi lovi Miazănoaptea în aripi. Ea căzu ca plumbul la 
pământ și croncăni jalnic de douăsprezece ori. 

Luna s-ascunse într-un nor și baba, cuprinsă de somnul ei de fier, se 
afundă în adâncul cel vrăjit şi necunoscut al lacului. Iar în mijlocul lui se 
ridică o iarbă lungă și neagră. Era sufletul cel osândit al babei. 

— Am scăpat, zise fata. 

— Am scăpat, zise calul cel cu șapte inimi. Stăpâne, adăogi calul, tu ai 
izbit Miazănoaptea, de a căzut la pământ cu două ceasuri înainte de vreme, 
şi eu simt sub picioarele mele răscolindu-se nisipul. Scheletele 
înmormântate de volburele nisipului arzător al pustiilor au să se scoale spre 
a se sui în lună la benchetele lor. E primejdios ca să umbli acuma. Aerul cel 
înveninat și rece al sufletelor lor moarte v-ar putea omorî. Ci mai bine voi 
culcaţi-vă, și eu pân-atuncea m-oi întoarce la mama, ca să mai sug înc-o 
dată laptele cel de văpaie albă a ţâţelor ei, pentru ca să mă fac iar frumos și 
strălucit. 

Făt-Frumos îl ascultă. Se dete jos de pe cal și-și aşternu mantaua pe 
nisipul încă fierbinte. 

Dar ciudat... ochii fetei se-nfundase în cap, oasele și încheieturile feţei 
îi ieşise afară, pielita din oacheşșă se făcuse vânătă, mâna grea ca plumbul și 
rece ca un sloi de gheaţă. 

— Ce ti-i? o întrebă Făt-Frumos. 

— Nimica, nu mi-i nimica, zise ea cu glasul stins: și se culcă în nisip, 
tremurând ca apucată. 

Făt-Frumos dădu drumul calului, apoi se culcă pe mantaua ce și-o 
aşternuse. El adormi; cu toate acestea-i părea că nu adormise. Peliţele de pe 
lumina ochiului i se roșşise ca focul şi prin el părea că vede cum luna se 
cobora încet, mărindu-se spre pământ, până ce părea ca o cetate sfântă și 
argintie, spânzurată din cer, ce tremura strălucită... cu palate nalte, albe... 
cu mii de ferestre trandafirii; şi din lună se scobora la pământ un drum 
împărătesc acoperit cu prund de argint şi bătut cu pulbere de raze. 

Iară din întinsele pustii se răscoleau din nisip schelete nalte... cu capete 
seci de oase... învelite în lungi mantale albe, ţesute rar din fire de argint, 
încât prin mantale se zăreau oasele albite de secăciune. Pe frunţile lor 


purtau coroane făcute din fire de raze și din spini auriţi şi lungi... și 
încălicaţi pe schelete de cai, mergeau încet-încet... în lungi șiruri... dungi 
mișcătoare de umbre argintii... şi urcau drumul lunii, și se pierdeau în 
palatele înmărmurite ale cetăţii din lună, prin a cărora ferești se auzea o 
muzică lunatecă... o muzică de vis. 

Atunci i se păru că şi fata de lângă el se ridica încet..., că trupul ei se 
risipea în aer, de nu rămâneau decât oasele, că, inundată de o manta 
argintie, apuca și ea calea luminoasă ce ducea în lună. Se ducea în turburea 
împărăție a umbrelor, de unde venise pe pământ, momită de vrăjile babei. 

Apoi peliţa ochilor lui se înverzi... se înnegri — și nu mai văzu nimica. 

Când deschise ochii, soarele era sus de tot. Fata lipsea și aievea. Dar în 
pustiul arid nechezea calul frumos, strălucit, îmbătat de lumina aurită a 
soarelui, pe care el acu o vedea pentru-ntâia oară. 

Făt-Frumos se avântă pe el și-n răstimpul câtorva gânduri fericite ajunse 
la castelul încolțit al Genarului. 

De astă dată Genarul vâna departe cale de şapte zile. El o luă pe fată pe 
cal dinaintea lui. Ea-i cuprinse gâtul cu braţele ei și-și ascunsese capul în 
sânul lui, pe când poalele lungi ale hainei ei albe atingeau din zbor nisipul 
pustiei. Mergeau aşa de iute, încât i se părea că pustiul și valurile mării fug, 
iar ei stau pe loc. Şi numai încet se auzea motanul mieunând din câte şapte 
capetele. 

Pierdut în păduri, Genarul îşi aude calul nechezând. 

— Ce e? îl întrebă. 

— Făt-Frumos îţi fură fata, răspunse calul năzdrăvan. 

— Putea-l-om ajunge? întrebă Genarul mirat, pentru că ştia că-l 
omorâse pe Făt-Frumos. 

— Nu, zău, răspunse calul, pentru c-a încălecat pe un frate al meu, care 
are șapte inimi, pe când eu n-am decât două. 

Genarul își înfipse pintenii adânc în coastele calului, care fugea 
scuturându-se... ca o vijelie. Când îl văzu pe Făt-Frumos în pustiu, zise 
calului său: 

— Spune frățâne-tău să-şi arunce stăpânul în nori şi să vină la mine, că 
l-oi hrăni cu miez de nucă și l-oi adăpa cu lapte dulce. 

Calul Genarului îi necheză frățâne-său ceea ce-i spusese, iar frate-său i- 
o spuse lui Făt-Frumos. 

— Zi frăţâne-tău, zise Făt-Frumos calului său, să-și arunce stăpânu-n 
nori, şi l-oi hrăni cu jăratic și l-oi adăpa cu pară de foc. 


Calul lui Făt-Frumos o necheză asta frățâne-său, și acesta azvârli pe 
Genarul până în nori. Norii cerului înmărmuriră și se făcură palat sur și 
frumos, iar din două gene de nouri se vedeau doi ochi albaștri ca cerul, ce 
repezeau fulgere lungi. Erau ochii Genarului, exilat în împărăţia aerului. 

Făt-Frumos domoli pasul calului și aşeză pe fată pe acela al tătâne-său. 
O zi încă, şi ajunseră în mândra cetate a împăratului. 

Lumea-l crezuse mort pe Făt-Frumos, şi de aceea, când se împrăștie 
faima venirii lui, ziua-și muie aerul în lumină de sărbătoare și oamenii 
așteptau murmurând la faima venirii lui, cum vuiește un lan de grâu la 
suflarea unui vânt. 

Dar ce făcuse oare în vremea aceea Ileana împărăteasa? Ea, cum plecase 
Făt-Frumos, s-a închis într-o grădină cu nalte ziduri de fier, şi acolo, 
culcându-se pe pietre reci, cu capul pe un bolovan de cremene, plânse într-o 
scaldă de aur, așezată lângă ea, lacrimi curate ca diamantul. 

În grădina cu multe straturi, neudată și necăutată de nimeni, născură din 
pietriș sterp, din arșiţa zilei și din secăciunea nopţii flori cu frunze galbene 
şi c-o culoare stinsă și turbure ca turburii ochi ai morţilor — florile durerii. 

Ochii împărătesei Ilenei, orbiți de plâns, nu mai vedeau nimica, decât i 
se părea numai că-n luciul băii, plină de lacrimile ei, vedea ca-n vis chipul 
mirelui ei iubit. Ci ochii ei, două izvoare secate, încetase de a mai vărsa 
lacrimi. Cine-o vedea cu părul ei galben și lung, despletit și împrăștiat ca 
creții unei mantii de aur pe sânul ei rece, cine-ar fi văzut faţa ei de-o durere 
mută, săpată parcă cu dalta în trăsăturile ei, ar fi gândit că-i o înmărmurită 
zână a undelor, culcată pe un mormânt de prund. 

Dar cum auzi vuietul venirii lui, faţa ei se-nsenină; ea luă o mână de 
lacrimi din baie şi stropi grădina. Ca prin farmec, foile galbene ale aleilor 
de arbori și ale straturilor se-nverziră ca smarandul. Florile triste şi turburi 
se-nălbiră ca mărgăritarul cel strălucit, şi din botezul de lacrimi luară 
numele lăcrămioare. 

Împărăteasa cea oarbă şi albă umblă încet prin straturi şi culese în poale 
o mulțime de lăcrimioare, pe care apoi, așşternându-le lângă baia de aur, făcu 
un pat de flori. 

Atunci intră Făt-Frumos. Ea s-aruncă la gâtul lui, însă, amuţită de 
bucurie, ea nu putu decât să îndrepte asupră-i ochii săi stinși și orbi, cu care 
ar fi vrut să-l soarbă în sufletul ei. Apoi ea îl luă de mână și-i arătă baia de 
lacrimi. 


Luna limpede înflorea ca o faţă de aur pe seninul cel adânc al cerului. În 
aerul nopţii, Făt-Frumos îşi spălă faţa în baia de lacrimi, apoi, învălindu-se 
în mantaua ce i-o ţesuse din raze de lună, se culcă să doarmă în patul de 
flori. Împărăteasa se culcă și ea lângă el şi visă în vis că Maica Domnului 
desprinsese din cer două vinete stele ale dimineţii și i le așezase pe frunte. 

A doua zi, deșteptată, ea vedea... A treia zi se cunună împăratul cu fata 
Genarului. A patra zi era să fie nunta lui Făt-Frumos. Un roi de raze venind 
din cer a spus lăutarilor cum horesc îngerii când se sfințește un sfânt, şi 
roiuri de unde răsărind din inima pământului le-a spus cum cântă ursitorile 
când urzesc binele oamenilor. Astfel lăutarii măiestriră hore nalte și urări 
adânci. 

Trandafirul cel înfocat, crinii de argint, lăcrimioarele sure ca 
mărgăritarul, mironosiţele viorele și florile toate s-adunară, vorbind fiecare 
în mirosul ei, și ţinură sfat lung cum să fie luminile hainei de mireasă; apoi 
încredinţară taina lor unui curtenitor flutur albastru stropit cu aur. Acesta se 
duse și flutură în cercuri multe asupra feței miresii când ea dormea ş-o făcu 
să vadă într-un vis luciu ca oglinda cum trebuia să fie-mbrăcată. Ea zâmbi 
când se visă atât de frumoasă. 

Mirele-și puse cămașă de tort de raze de lună, brâu de mărgăritare, 
manta albă ca ninsoarea. 

Și se făcu nuntă mândră și frumoasă, cum n-a fost alta pe faţa 
pământului. 

Ș-au trăit apoi în pace și în liniște ani mulţi și fericiţi, iar dac-a fi 
adevărat ce zice lumea, că pentru feții-frumoşi vremea nu vremuieşte, apoi 
poate c-or fi trăind și astăzi. 


Călin Nebunul 


Era odat-un împărat ş-avea trei fete şi erau aşa de frumoase, de la soare 
te puteai uita, da la dânsele ba. Acu, cele două erau cum erau, da cea 
mijlocie nici se mai povesteşte frumuseţea ei. Acu câţi feciori de-mpăraţi şi 
de ghinărari au cerut-o, împăratul n-a vrut să le-o deie. Acu-ntr-o seară au 
venit trei tineri și le-au cerut, da el n-a vrut să le dea. Acu ei au ieșit afară și 
unul dintr-înşii a prins a fluiera cât s-a făcut un nor mare și nu s-au mai 
văzut nici ei, nici fetele. Le-a răpit. Acu-mpăratul a scos veste-n ţară că 
cine-a găsi fetele le dă de nevastă. Acu-n satu cela-a-mpăratului era un om 
ş-avea trei flăcăi. 

Doi erau cum erau, da unul era prost, ședea-n cenușă şi-l chema Călin 
Nebunul. Ș-au zis acei doi fraţi: „Haidem și noi să căutăm fetele- 
mpăratului“. Da” Călin a zis: „Hai și eu cu voi“. Ș-acei doi au zis: „Hai“. 

Și-mpăratul a zis că care s-a porni după fete le dă bani de cheltuială și 
straie de primeneală. Acu ei au făcut un arc ş-au zis că unde l-a zvârli, până 
unde-a ajunge, acolo să poposească. 

A aruncat cel mare ş-a mers vo două zile ş-a ajuns. A aruncat şi cel 
mijlociu şi tot aşa degrabă a ajuns. Da când a aruncat Călin Nebunul, a mers 
trei luni de zile, zi şi noapte, şi de-abia a ajuns. Acu ei, mergând pe drum, 
au gătit şi cremenea și amnaru. De-abia au avut cu ce aţâţa oleacă de foc. $- 
au zis aşa ei înde ei că să păzească focul unul din ei cât or dormi ceilalți doi, 
că dacă s-a stinge focul, îi taie capul celui ce-a păzit dintr-înşii. Acu s-au 
culcat cei doi, și cel mare a rămas să păzească. Pe la miezul nopţii s-a auzit 
un vuiet grozav. 

Era un zmeu cu trei capete. 

— Cum ai putut să-mi calci moşiile de la tată-meu făr” de voia nimănui? 
Hai la luptă! 

— Hai! 

Şi s-au luptat ei, s-au luptat, pân” acu l-a omorât pe zmeu și a făcut din 
capetele lui trei căpiți de came. Acu se trezesc cei doi. 

— Uite, voi aţi dormit, da” eu uite ce lupt-am avut. 

Acu a doua noapte cel mijlociu era să stea de strajă. lar pe la miezul 
nopţii se aude-un vuiet. 

— Cum ai putut să-mi calci moşiile lui tată-meu fără voia nimănui? 

Aista era cu patru capete. 

— Hai la luptă! 


— Hai! 

Și l-a omorât şi pe acesta ș-a făcut patru căpiţi de carne din capetele lui. 
Acu, când s-au trezit ei, o-nceput să-i deie de grijă lui Călin Nebunul că să 
păzească bine focul. Acu el a treia noapte era să fie. 

Acu iar pe la miezul nopţii s-auzi un huiet mare. Un zmeu era — cu opt 
capete. 

— Hi! zice Călin Nebunul, — că şi zmeul era năzdrăvan, și ştia de 
dânsul — hai la luptă! 

— Hai! 

Cât se luptă, se luptă cât de cât să nu se deie zmeul. I-a tăiat Călin 
Nebunul o ureche ș-a picat o picătură de sânge ș-a stins focul. Ș-așa, pi- 
ntuneric, s-o-nceput ei a lupta ş-în sfârșit l-a omorât Călin Nebunul ş-a făcut 
opt căpiţi de came. Acu ce să facă el? Foc nu-i. S-a luat el şi mergea așa 
supărat prin pădure ş-a ajuns la un copac nalt și s-a suit în vârful lui ș-a 
văzut în depărtare o zare de foc. Scoboară el şi se pornește s-ajung-acolo și- 
ntâlneşte un om pe drum. 

— Bună noapte! 

— Mulţumesc d-tale! 

— Da” cine eşti d-ta? 

— Eu-s De-cu-sară. 

Călin Nebunul l-apucă și-l leagă de-un copac cot la cot. Mai merge el o 
bucată bună, şi mai întâlneşte un om. 

— Bună noapte. 

— Mulţumesc d-tale. 

— Da” cine eşti d-ta? 

— Eu îs Miezu-nopţii. 

la şi pe-acela și-l leagă iar de-un copac. Mai merge el înainte și mai 
întâlneşte un om. 

— Bună noapte. 

— Mulţumesc d-tale. 

— Da” cine eşti d-ta? 

— Eu îs Zori-de-ziuă. 

Îl leagă şi pe-acela. El i-a legat, că lui i-era frică să nu se facă ziuă. În 
sfârşit, ajunge el acolo. Acolo era o groapă mare ş-un cazan c-o pereche de 
pirosteie mari, şi-ntr-însul fierbea vo două-trei vaci șimprejurul pirosteilor 
se cocea o turtă. Şi împrejurul ei dormeau doisprezece zmei şi două 
zmeoaice, mamele lor. Acu Călin Nebunul ia vo doi tăciuni într-un hârb ş- 


un cărbune-n lulea și, plecând, iacă, i-a venit aşa o miroznă de bună din 
demâncat, şi, luând o bucăţică, a curs apă clocotită pe urechea unui zmeu şi 
el a ţipat strașnic, că toţi s-au trezit și l-au prins pe Călin Nebunul. 

Ș-au vrut să-l omoare și el a zis: 

— Mă rog d-lor-voastre, Lăsaţi-mă, că sunt om sărac! 

Da” ei au zis aşa: 

— Dacă tu ne-i aduce pe fata-mpăratului Roşu, noi te-om lăsa. 

Da” el a zis: 

— Da” de ce n-o luaţi d-voastră, că sunteți mai mulţi şi mai tari?... 

— Da” noi suntem duhuri necurate, și-mpăratul are un cocoș ş-un căţel. 
Noi, când ne-apropiem de palatul lui, cocoșul cântă și cățelul bate, și noi 
trebuie să fugim... Da” tu-i putea mai bine, că ești om pământean. 

Da” Călin Nebunul, viclean: 

— Haideţi şi d-voastră cu mine, că-s eu om pământean și cățelul n-a 
bate, nici cocoşul n-a cânta. 

Da” Călin Nebunul se uită şi vede-un voinic ca şi dânsul, legat cot la cot 
de-un copac, și când a văzut că s-a pornit Călin Nebunul, el s-a smucit 
strașnic, încât au rămas mâinile la copac și el a fugit. Și ei merg, merg pân 
ce-ajung la poarta-mpăratului. Și era o poartă mare de fier, că nu era-n stare 
să treacă nime afară de Călin Nebunul. Și el s-a suit pe poartă ş-a zis 
zmeilor: 

— Hai să vă iau câte pe unul de chică să vă dau în ogradă. Și lua tot lua 
câte unul şi cu paloșul le tăia capul, pân ce a tăiat la toţi. Ș-a intrat în 
ogradă, da-mpăratul, de grozav zid și poartă ce avea, uşile erau toate 
deschise. Călin Nebunul s-a suit sus pe scări, şi scările erau de aur bătute cu 
diamant, ș-a intrat în casă unde dormea fata. 

Da” era lună ş-o mândreaţe afară, şi luna bătea în casă unde dormea fata. 
Da” fata era aşa de frumoasă de cât de nepovestit. Călin Nebunul a sărutat-o 
şi i-a luat inelul de pe mână și s-a dus. Când a ajuns la zmeii cei tăiaţi, le-a 
tăiat vârfurile limbilor la toți doisprezece şi le-a pus în basma ș-a trecut 
poarta şi s-a pornit la drum. A mers pân ce-a ajuns la cazan. A putut prinde 
o zmeoaică ş-a tăiat-o, da una a scăpat. A luat pe degetu ista mic turta şi pe 
cellalt cazanu cu carne și-ntr-un hârb oleacă de foc şi s-a pornit la drum. 

Ș-a ajuns la Zori-de-ziuă şi i-a dat o bucat’ de carne ş-o bucat’ de turtă, 
l-a dezlegat ş-a zis: 

— Hai, du-te! 


Mai merge el, ajunge la Miezu-nopţii şi-i dă ș-aceluia o bucat’ de carne 
ş-o bucat” de turtă și-i dă drumul ş-aceluia. Când a ajuns la De-cu-sară, era 
mai mult mort de când era legat. Îi dă ş-aceluia o bucat’ de carne ş-o bucat’ 
de turtă şi-i zice: 

— Du-te, bre, "n pace! 

Când a ajuns, n-a apucat a aţâţa focul, şi soarele acu era sus. Fraţii lui 
atâta dormise, c-acu-ntrase mai de-un stânjen în pământ. Când s-au trezit, a 
ZIS: 

— I, Călin Nebune, lung-a mai fost noaptea asta! 

Da” Călin Nebunul nimica nu le-a povestit din ceea ce s-a petrecut cu 
dânsul noaptea. Au pregătit ei iar să se pornească ș-a zvârlit tot Călin 
Nebunul arcul ș-au mers ei aşa pân” la Pădurea de aur. Când au ajuns acolo, 
le-a zis Călin Nebunul aşa: 

— Fraţilor, voi nu-ţi putea trece-n pădurea asta. Faceţi-vă voi o colibă 
aici şi staţi și mă duc eu singur. 

Așa, el s-a pornit. Când a ajuns în mijlocul Pădurii cei de aur, fata cea 
mare a împăratului făcea de mâncat zmeului ei. 

— Bună vreme, fată de-mpărat! 

— Mulţumesc, d-tale, Călin Nebune. De numele d-tale am auzit, dar a 
vedea nu te-am văzut. Da” fugi că dac-a veni zmeul te ucide. 

— Da cât mănâncă zmeul tău? 

Fata zice: 

— Patru cuptoare de pâine, patru vaci fripte şi patru antaluri de vin. 
Zice: 

— la să văd eu, le-oi putea mânca? 

Se pune Călin Nebunul și mănâncă toate. Iaca, vine şi zmeul. 

— Bună vreme, câne de zmeu! 

— Mulţumesc, Călin Nebune! 

— Am venit să iau pe fată. Na, hai la luptă! 

— Stai, să mănânc ceva. 

— Da” că, zice, eu ţi-am mâncat mâncarea. 

— Cu atât mai bine, zice, eu sunt uşor și tu eşti greu. 

Şi se iau la luptă și se luptă și-l omoară Călin Nebunul. Pe urmă zice 
fetei: 

— Rămâi aici, că eu mă duc să scot cele două surori ale tale. Şi se 
pornește. Ajunge-n mijlocul Pădurii cei de argint. Fata cea mijlocie făcea de 
mâncat ş-aceea. Da” el, cum a văzut-o, i-a căzut straşnic de dragă. 


— Bună vreme, fată de-mpărat! 

— Mulţumesc d-tale, Călin Nebune! De numele d-tale am auzit, d-a 
vedea nu te-am văzut. 

Da” şi Călin Nebunul era frumos, și fetei i-a căzut drag. Da” fata-i zice: 

— Fugi, că dac-a veni zmeul te ucide! 

— Da cât mănâncă zmeul? 

— Opt cuptoare de pâine, opt vaci fripte şi opt antaluri de vin. 

— Adă-ncoace, să văd, oi putea mânca? 

Și mănâncă tot. Iaca, vine şi zmeul. 

— Bună vreme, câine de zmeu! 

— Mulţumesc, Călin Nebune. 

— Hai la luptă! 

— Stai, să mănânc ceva. 

— Că eu ţi-am mâncat mâncarea! 

— Mi-o fi mai uşor la luptă. 

Şi se iau, se luptă şi se luptă, și-l omoară Călin Nebunul. Da lui aşa-i era 
de dragă fata, de a luat-o cu dânsul la Pădurea de aramă. Când a ajuns în 
mijlocul pădurii, ș-aceea făcea de mâncat. Aceea nu-l ştia, da văzându-l cu 
soră-sa a-nţeles. 

— Unde-ţi este bărbatul tău? 

— La vânat, Călin Nebune. Da” fugi, c-aista te omoară! 

— Cât mănâncă el? 

— Douăsprezece cuptoare de pâine, douăsprezece vaci fripte şi 
douăsprezece antaluri de vin. 

— [a să văd eu, oi mânca? 

Mănâncă Călin Nebunul, mănâncă, când la un antal de vin nu-l poate 
bea şi zice-așa: 

— Cu atâta-i mai tare zmeul decât mine. 

Iaca, vine şi zmeul. 

— Bună vreme, câne de zmeu! 

— Mulţumesc d-tale, Călin Nebune! 

— Am venit să-ţi iau pe fată. 

— Ba pe fată nu-i lua-o. 

— Hai la luptă! 

— Numai să mănânc ceva. 

— Eu demâncatul ţi l-am mâncat! 

— Eu oi fi mai uşor, tu mai greu. Hai la luptă! 


— Hai! 

Se luptă, se luptă, cât de cât să nu să deie zmeul. Zice zmeul: 

— Hai, eu m-oi face o pară roșă, tu te fă o pară verde. 

Da” el cu asta a greşit, că para roşă-i mai moale, para verde-i mai tare. 
Iaca, trecu pe-acolo o cioară pe sus. Şi-i zice zmeul: 

— Cioară, cioară, moaie-ţi aripa ta-n apă şi stinge para ast” verde. 

Da” Călin Nebunul zice: 

— Împărate prenălţate, moaie-ţi aripa ta-n apă și stinge para ast” roşie. 

Cioara, când a auzit — ştii d-ta, a urcat-o — îndată s-a dus. După ce-a 
udat-o, a-nceput a ciupi dintr-însa, ş-atâta sânge a-nceput a curge, de umblai 
pân” în genunchi. De acolea el s-a luat cu fetele și s-a pornit. A ajuns în 
Pădurea de aur ş-a luat și pe cea mare și s-a pornit ş-a ajuns la fraţii lui. 

Ș-a zis aşa: 

— Fraţilor, pe aste două le-ţi lua voi, dar ast? mijlocie e-a mea; şi s-a 
culcat să doarmă. 

Și fraţii s-au sfătuit aşa: ca să-l omoare nu se putea, da să-i taie 
picioarele şi să ieie fetele și să se ducă la-mpăratul şi să zică că ei le-au 
scos. Şi i-au tăiat picioarele când dormea ş-au luat fetele și s-au pornit (aşa 
era de trudit de lupte, încât n-a simţit când i-au tăiat picioarele). 

În zori de ziuă se trezeşte el. Se vede făr” de picioare. Ce să facă? Da” 
picioarele i le-au luat de acolo, că altmintrele el le-ar fi pus, că era 
năzdrăvan. 

S-a luat el încetișor ş-a intrat în Pădurea ast” de aur. A mers vo trei zile şi 
vo trei nopţi ş-a ajuns la un palat, aşa de frumosu-i, de nu te-ndurai să te uiţi 
la dânsul. Ș-a auzit un cântec aşa de jale, de i-a rupt inima. Se ia el încetişor 
şi se suie pe scările cele și vede acolo pe voinicul ce-și rupsese mâinile la 
zmei. 

— Bună vreme, voinice! 

— Mulţumesc d-tale, Călin Nebune, da” ce-ai păţit? 

Și el începe a-i spune toate câte-a păţit. 

— Hai să fim fraţi de cruce! 

— Hai! 

— Da d-ta cine eşti? l-întreabă Călin Nebunul. 

— Eu, zice, s-un fecior de-mpărat, şi pădurile astea au fost toate a 
tătâne-meu şi ni le-a luat zmeii; da? de când ai omorât pe zmei, acu iar 
suntem noi în stăpânire, și eu pentru că-s făr” de mâini trăiesc aici. Eu făr’ 
de mâini, tu făr” de picioare, om trăi bine. Călin Nebunul se prinde cu 


mâinile de gâtul feciorului de-mpărat şi se primblă prin pădure. Așa într-o 
zi, aude un foşnet în frunze. Da” fratele lui cel de cruce zice așa: 

— Eu m-oi apropia încetişor şi ţi-oi da drumul, și tu prinde cu mâinile. 

Dându-i drumul, prinde pe zmeoaica cea scăpată și zice aşa: 

— Fă-mi mie picioare și istuia mâini, ori te omorâm. Și zmeoaica zice: 

— la, aicea, ca de un stânjin de departe, este o baltă; vâră-te acolo, că-i 
ieşi cu picioare și istlalt cu mâini. 

Da” Călin Nebunul, mehenghiu: 

— Vâră-te tu întâi. 

— Ei... ba vârâţi-vă d-voastră! 

Da” Călin Nebunul rupe o crenguţă verde ş-o moaie-n apa ceea ş-o 
scoate uscată, ş-o-ncepe a pumni, ca ce-a vrut să-i usuce. 

— Mă rog, nu mă bate, căci este la dreapta altă baltă. 

Călin Nebunul vâră o crenguță uscată ş-o scoate verde, și se vâră el 
acolo şi se scoate cu picioare şi cellalt cu mâini. Și ia ş-o omoară pe 
zmeoaică, că ştia că-n orice vreme are să-i facă rău. De acolo ei se iau iar și 
zice Călin Nebunul aşa: 

— De-acu eu mă duc să-mi caut pe nevasta mea, da-ntâi hai să mă duc 
într-un loc care ţi-am spus eu, la fata-mpăratului Roșu. 

Şi se iau și se pornesc. Mergând ei printr-o pădure, aproape de curtea- 
mpăratului, o cules Călin Nebunul o basma de alune. Ajungând la poartă, a 
auzit un vuiet mare. Da’ei erau îmbrăcaţi cu iţari şi cu cojoc și-ncinși cu 
chimiri. Da'baba cea de la poartă era de-a noastră. 

— Bună seara, mătușă! 

— Mulţumesc d-tale, voinice! 

— Da? ce-i aici, ce s-aude? 

— Se mărită fata-mpăratului. 

— Da” cine o ia? 

— Bucătarul, c-o ucis doisprezece zmei. 

Da” Călin Nebunul îi zice-aşa babei: 

— Mătușă, iaca-ţi dau un căuș de galbeni, să-mi faci ce ţi-oi zice. 

— Ţi-oi face, voinice. 

El a luat basmaua ceea de alune. Era basma de-a noastre — neagră, cu 
floricele p-împrejur — ș-a pus inelu-n mijloc ş-a zis aşa: 

— Du, mătuşă, şi pune dinaintea împăratului, măcar că te-or ghionti şi 
te-or da afară, vârâ-te-aşa, cu de-a sila. 


Baba s-a dus ș-a intrat în ghionturi, ca acolo, ş-a pus pe masă, ş-a ieșit. 
Când i-a dat Călin Nebunul căușul cel de galbeni, ea strașnic s-a bucurat... 
că ea nu cât să-l fi avut în viaţa ei, dar nici nu l-a văzut. Împăratul când a 
pus mâna pe basma, alunele a-nceput a durăi pe masă ș-a rămas inelu-n 
mijloc. 

Fata a zis: 

— laca, tată, inelul meu, pe care nu se ştie cum l-am prăpădit. 

Împăratul a-nceput a striga: 

— Cine-a adus basmaua cu alunele? 

Logofeţii au spus că baba cea de la poartă. Degrab-au strigat s-aducă 
cine-a adus. Se ia Călin Nebunul și intră. Da” mirele, ţiganul, ședea pe trei 
perini de puf. Când a fost Călin Nebunul în pragul ușei, o perină a căzut de 
sub ţigan. Când a fost în mijlocul casei, a picat ş-a doua și ţiganu-a zis: 
„Încet, să nu mă tăvăleşti“. Când a fost lângă-mpăratul, a căzut ş-a treia 
perină, că de! ţiganului nu i se cădea să șadă. 

Zice-mpăratul: 

— Cum, voinice, inelul fetei mele a ajuns la d-ta? 

— Împărate prenălțate! Iaca cum şi iaca cum. 

Da” tiganul: 

— Ce spui minciuni, că eu am ucis zmeii... 

Da” Călin zice: 

— Împărate, s-aducă toţi zmeii, să vezi: este vârful limbilor? 

A adus, și cu adevărat nu era. Atunci el le-a scos și i le-a arătat. Atunci 
împăratu-a strigat s-aducă calul cel mai bun din grajd şi-a legat pe ţigan la 
coada calului, ş-a pus ş-un sac de nuci ş-a dat bici calului... Unde pica 
nuca, pica şi bucăţica din ţigan. 

Acu-mpăratul a zis: 

— De-acu, voinice, mi-i fi ginere. 

— Da” Călin a zis: 

— Ba nu,-mpărate, că mie alta mi-a căzut dragă, da eu am un frate de 
cruce aici cu mine, tot fecior de-mpărat, s-o ieie-acela. 

Și l-a adus, deşi fata ar fi vrut mai degrabă după Călin Nebunul; dar, dă, 
cu istălalt era potrivită. -a făcut o nuntă strașnică, de-a ţinut vo trei 
săptămâini; luminaţii, lăutari, ce nu era. 

— De-acu mă duc să-mi găsesc pe-a mea. 

Cât plângeau ei şi stăruia, da” n-a putut să-l potrivească să rămâie. Ș-a 
pornit. Când a ajuns el la casa tătâni-său, era un palat strașnic ş-un cârd de 


porci, şi-l păştea un băieţel ca de vro şapte ani. Că de când îi tăiase 
picioarele, acu era vo opt ani de zile. 

— Bună vreme, băieţele! 

— Mulţumim d-tale, bade! 

— Cine şade-n curţile ieste? 

— Ia, nişte voinici care au luat niște fete de-mpărat, care le luase zmeii. 

— Da” cum trăiesc ei, pe care fete au luat? 

— Cel mai mare a luat pe fata cea mare, cel mijlociu a luat pe cea mică. 

— Da” cea mijlocie? 

— Aia au pus-o de păzeşte găinăria. 

— Da' tu a cui eşti? 

— Mama-mi spune că-s a lui Călin Nebunul, cine-a mai fi acela... 

Da el, când a auzit aşa, numai el ştia inima lui, că dă, să ierți mata, 
cinstita faţa matale! era a lui. 

— Da” mă rog, bade, ajută-mi a da porcii-n ocol. 

Merg porcii, merg, când o scroafă nu vrea să intre. 

Călin Nebunul a trântit cu drucu-n scroafă. Ea a-nceput a ţipa alergând, 
porcii — toţi după dânsa. Decât a auzit ei ş-au ieșit afară ş-au început a 
striga, care-i acolo de bate porcii? Da” Călin Nebunul intră-n ogradă. Ei, 
cum l-au văzut, l-au cunoscut. Și s-au sculat îndată și s-au pus în genunchi 
înaintea lui: 

— lartă-ne, frate, că ne cunoaştem greșala. 

Da” Călin a zis aşa: 

— Ba nu, fraţilor, hai să facem o bombă de fier, și noi să ne punem 
tustrei alături, ia-aşa, cum faci cruce. $-o aruncaţi unul din voi în sus, că-i 
ştiut că pe care-a cădea, acela-i vinovat. 

Ș-au aruncat în sus, ş-a căzut pe cei doi şi i-a făcut mii de fărâme. 

Şi el a făcut o nuntă strașnică. Da” el nu era așa tare la inimă ca să ție 
pe-acelea de rău, ca aceia pe asta a lui, el tot ţinea ca la cumnatele lui. Ș-a 
făcut un bal straşnic, şi eram şi eu acolo... şi ei au făcut o ulcicuţă de 
papară şi m-au dat pe uş-afară. Da” mie mi-a fost ciudă, și m-am dus în 
grajd şi mi-am ales un cal cu şaua de aur, cu trupul de criță, cu picioare de 
ceară, cu coada de fuior, cu capul de curechi, cu ochii de neghină, ș-am 
pornit p-un deal de cremene: picioarele se topeau, coada-i pârâia, ochii 
pocneau. -am încălecat pe-o prăjină şi ţi-am spus o minciună, ş-am 
încălecat pe-o poartă şi ţi-am spus-o toată. 


Frumoasa Lumii 


Apoi poveste, poveste, D-zeu la noi sosește, că-nainte mult mai este. Era 
odată un vânător ş-avea trei copii şi era sărac-sărac, cât numai cu-atâta se 
ținea, că-mpuşca câte-o păsăruică, o vindea ş-atâta era hrana lui, săracul. 
Acu era o pădure pe-acolo pe-aproape, de-i zicea Pădurea neagră. Ș-au 
apucat oamenii din satul cela a zice că nu s-a putea să s-apropie nime de 
pădurea ceea. Ş-aşa era părăsită, nime nu se ducea, că ziceau că la miezul 
nopții vin dracii. 

Acu bietu omul ist sărac a zis într-o zi către femeia lui: 

— Măi femeie, tot o moarte-am să mor, ia să mă duc eu în pădurea ceea, 
să văd ce-oi găsi acolo. 

Aşa, i-a făcut nevasta o turtă-n traistă şi s-a pornit el; a luat puşca-n 
spate. Ajungând el acolo, lui îi era foarte frică... da? omul sărac sărăcia-l 
împinge a se duce orunde ca să câştige. 

Iaca, mergând el așa, ajunge la un copac nalt și tufos strașnic, nu ştiu 
cum s-o fi chemat, şi vede-o pasăre aşa de frumoasă — era de aur. Acu el ce 
să facă, ca doar să n-o-mpuşte, s-o poată prinde, că, vânzând-o vie, mai 
multe parale ar fi luat. Alungând-o el prin copac, ea se vârâ-ntr-o bortă... ş- 
o prinde. El n-a mai stătut către noapte, că s-a temut de draci, ci a luat 
pasărea ş-a venit acasă ş-a făcut o cușcă bună ş-a pus pasărea-n cușcă. 

Acu el în ziua ceea, era sâmbătă, care-o prins-o, şi duminică dimineaţa 
s-a ouat un ou. Oul era de aur. Da” el zice: 

— Ei, măi femeie, eu n-oi vinde pasărea asta, că ea s-a oua și eu oi avea 
câte-un ou şi m-oi hrăni din zi-n zi. 

El ia oul și se duce-n târg și-l întreabă negustorul: 

— Ce ai de vândut şi cât ceri? 

— Am un ou și cer o mie de lei. 

Da” un jidan zice (tot ei îs mai mehenghi): 

— la să văd oul. 

Când vede oul cel de aur — făcea mai mult decât o mie de lei — (îi dă 
mia de lei). la el mia de lei, cumpără cele trebuincioase pentru copii şi 
femeie și se duce-acasă. Da pe gușa păsării era ceva scris, da? omul nu ştia 
carte. 

Când în a doua duminică iar s-a ouat un ou de aur. Și el s-a dus şi iara 
cerut o mie de lei. Da” să iei samă, d-ta, că tot jidanul cela i-a ieşit înainte! 


În a treia duminică, când a dus oul, a pus pe gânduri pe jidan. Și s-a 
gândit aşa jidanul: l-a întrebat unde şede, să se ducă să vadă de unde are el 
ouă de aur. Vine jidanul; da” el ţinea cușca în colțul casei. 

Cum a intrat jidanul în casă — el ştia carte — odată și-aruncă ochii-n 
fundul casei. Pe guşa păsării aşa scria: „Cine-a mânca inima are să fie- 
mpărat; cine-a mânca rânza, de câte ori s-a trezi pe noapte, de-atâtea ori are 
să găsească câte o pungă de bani sub cap; cine-a mânca maiurile are să fie 
om cu noroc în lume, oriunde va merge el, orice pas a face el, tot cu noroc 
are să fie“. Acu jidanul, tot cu dușmănie asupra creștinului: 

— Vinde-mi mie pasărea! 

— N-o pot, jupâne. Asta-i câștigul meu, toată viaţa pentru mine și 
pentru copii. 

În sfârşit, cât s-a pus jidanul, n-a vrut bietul om s-o vândă. Jidanul a zis 
că i-i rău și c-are să mâie la om. Vânătorul a doua zi s-a sculat de dimineaţă 
şi s-a dus cu pușca după vânat. Da” jidanul — șiret, da” femeia, ca de-a 
noastre, proastă — și-i zice-aşa femeii: 

— Nevastă, ce să trăieşti c-un om aşa de sărac, vin” să te iau eu, că te-oi 
ține bine și ţi-oi ține și copiii. Da” femeia zice: 

— Dacă te-i boteza! Apoi, zice, cum la noi, nu se poate să se 
despărțească. 

Da” jidanul zice: 

— Lasă-l pe mâna mea, că eu îl omor până mâine. Îi dă nu ştiu ce şi 
omoară omul. De-acolo zice-aşa: 

— Femeie, te-oi lua, dar mai întâi taie-mi pasărea şi mi-o frige. 

Da” să nu lipsească nimica din pasăre, toată s-o mănânc eu. Şi femeia, 
dobitoacă, ea s-a potrivit. A tăiat și a fript pasărea ş-a pus-o pe vatră, a 
strâns-o şi ea iese din casă cu treabă, şi copiii, tustrei, intră-n casă. Zice 
unul dintr-înşii: 

— Mă, tare mi-i foame... Mama a fript pasărea ceea, hai să mâncăm 
câte-o bucăţică. 

— D’ apoi dac-a fript-o jidanului, ne-a bate! 

— Hai să mâncăm dinăuntru, că nu s-a vedea. 

la cel mare inima, cel mijlociu rânza, cel mic maiurile. Pasărea acu nu 
mai plătea nimica dacă le mâncase acelea. Da” copiii, după ce-au mâncat: 

— Măi, hai să fugim, că ne-a bate. 

Și era o bortă-n dosul casei și s-au vârât acolo. 


Vine jidanul. Da” la pasăre cele nu-s într-însa. Apoi începe-a striga, bate 
pe biata femeie. 

— De bună seamă, au mâncat copiii, căci altul nime n-a fost în casă. 

Jidanul îndată strigă după copii, să-i taie, să mănânce el din copii. I-au 
căutat, i-au căutat, în sfârşit nu i-au găsit. Dac-a văzut jidanul că nu-s și nu- 
s, s-a dus dracului — cruce de aur în casă! — a lăsat şi pe femeie și tot. Că 
el tot așa era să facă, d-apoi Dumnezeu a lăsat mai bine să mănânce copiii 
decât dânsul, că Dumnezeu nu doarme. Acu, acel mare a umblat ce-a 
umblat şi s-a făcut împărat pe ţara aceea. Acu numai aista era micuşor de 
tot, tot la mă-sa şedea, ist care mâncase maiurile, și pesemne unde avea el 
să aibă aşa noroc, tare era leneş. 

Cel ce a mâncat rânza găsea tot pungi de bani și se făcuse strașnic om de 
rău. Îi erau dragi numai petrecerile, să ierți mata, îi erau dragi cucoanele 
cele frumoase. Acu, acolo, straşnic era de frumoasă una de-i zicea 
Frumoasa Lumii. La soare te puteai uita, da la dânsa ba. 

Acu el tot umbla, că doar i-ar da-o boierul cela, da nici că vrea să i-o 
dea. Iaca vine el acasă la mă-sa: 

— Mamă, ce mi-s buni mie banii dacă nu pot eu lua pe ceea ce mi-a 
picat dragă! 

Da” mă-sa zice: 

— Dragul mamei, du-te şi tot te-i putea întâlni cu ea. (Să vorbească cu 
dânsa, poate i-ar fi fost şi ei drag.) Da” ea era vicleană. Acu aist ce-a mâncat 
maiurile se juca cu niște bulgărași cu alţi băieţi pe-afară. Vine un moşneag. 

— Dragul moșului, ce faci tu aici? 

— la mă joc, moșşule! 

— Hai cu moșu, că ţi-a da pere şi mere (ştii, ca la copii) — înșală pe 
băiat şi-l ia cu dânsul. 

Da” acela era un vrăjitor grozav — îngheţa apa. Ș-acu el, tot vrăjind prin 
Pădurea neagră, a dat de ceva strașnic, care el nu putea face, numai c-un 
copil. Se duce-acolo cu băiatu-n mijlocul pădurii și dă de-o piatră mare. Și 
bate de trei ori în piatră şi se deschide pământul. Și el zice băiatului aşa: 

— Măi băiate, du-te pe scările ieste într-acolo sub pământ (erau nişte 
scări) şi-ai să cobori într-o grădină aşa de mândră, şi-ai să dai de-o căsuţă 
acolo-n grădină. Să intri-n casă ş-ai să vezi un horn făcut acolo și pe vatră ai 
să vezi o cheie. Să iei cheia ceea, s-o pui în brâu și să vii înapoi la mine. 
Da” na-ţi ş-o veriguţă de fier, că făr” de veriga asta nu poți intra. (Acolo era 


pe ceea lume, zice-că.) Băiatul se ia, merge-ncetișor și intră pân” în grădina 
ceea. 

Da” acolo aşa era o mândreaţă, grădină cu pomi cu poame de aur... încât 
băiatul s-a mirat când a intrat acolo și, ştii, ca copilul, mai degrabă a alergat 
la pere şi la mere decât la cheia moşneagului. Ştii cum e treaba noastră — 
era cu câmeșoi şi cu curălușă bună-ncins, ș-o umplut sânul de mere şi de 
pere. El pornise să iasă, când şi-aduce aminte de cheie, merge într-acolo ş-o 
ia — da cheia era strașnic de ruginită... Cine ştie ce-ar fi făcut el cu cheia 
ceea, şi astăzi am fi fost sub mâna lui poate... Se ia băiatu-ncetișor, se suie 
iar pe scară să ias-afară — că ştii d-ta că el, bătrânu, deşi avea putere, nu 
putea intra în rai, dar ista ca copil... 

Când a ajuns în gură să iasă, moșneagul a strigat: 

— Stai, nu ieşi! Dă-mi cheia! 

Băiatul zice (era mic, da tot cu cap): 

— Ba lasă-mă să ies întâi afară! 

— Ba nu te las. 

— Nu-ţi dau cheia! (Ştii d-ta, nici mâna nu putea vârf, că era păcătos.) 

— Am să te omor. 

— Omoară-mă, numai dacă poţi!... 

El face tranc! cu picioru-n pământ şi se-nchide pământul. Ce să facă 
bietul băiat? Ia să se-ntoarcă, să se ducă iar prin grădinile cele. Când colo, 
era-nchis pământul, nu mai era mândreaţa ceea. Începe băiatul a plânge. 
Plângând aşa, îşi freca mâinile. Șterge pe veriga ceea ce i-o dat-o 
moşneagul şi vine-un om. Omul cela era de fier. Era duh necurat; om de-ai 
noştri de fier, unde se poate? 

— Măi băiate, cine te-a adus pe tine-aici? 

— [aca cum şi iaca cum, spune băiatul tot. 

— Eu te-oi scoate, băiate, da-întâi să te duci de-aici, să-mi tai vo 
douăzeci de vaci, să-mi frigi, să am de mâncat pe drum, când te-oi duce (că 
ştii d-ta, nouă ni s-a părut că era-n gură, da el era tocma-n fundul 
pământului, când a-nchis el piatra). 

Frige el, și-l pune pe băiat după cap, şi pune pe o mână douăzeci de vaci 
fripte și pe altă mână câteva poloboace cu apă, cu vin — cu ce-o fi fost nu 
ştiu — şi băiatului îi dă un cuţit ş-o ulcică. 

— Când mi-a fi foame, să tai cu cuțitul din carne, să-mi dai să mănânc, 
şi când mi-a fi sete, să-mi dai cu ulcica apă. 


Și merge el, merge — zi și noapte tot mergea, decât așa era de-ntuneric, 
de nu zăreai cât un fir de colb, dacă era sub pământ! Acu apropia vacile de 
gătat demâncatul și apa de băut. Da” duhul cel necurat i-a zis așa: 

— Dacă tu-i avea noroc să nu gătesc demâncatul și apa, eu nu te voi 
mânca, dar dac-oi găta, te mănânc. Ia uită-te tu în sus, vezi soarele? 

— ÎI văd cât o zare de chibrit. 

— la! deci mai este! 

Merge el — că acu rămăsese numai o jumătate de vacă. 

— [a uite-n sus, câtu-i soarele de mare? 

— ÎL văd pe jumătate. 

— E, apoi iaca tot mai am o bucată bună! 

Când acu era mai aproape de ieșit afară, demâncatul se gătise, apă tot 
mai era. 

— Dă-mi demâncat, că mi-i foame! 

Băiatul, ce să facă el? Ia cuțitul și-și taie o bucat’ de pulpă şi-i dă apă şi 
porneşte iar. lacă, a ieşit pe iasta lume. Când îl pune jos: 

— Să-mi spui tu drept, de unde mi-ai dat tu de-am mâncat la urmă? 

— Drept ţi-oi spune, pulpa mi-am tăiat-o! 

— Drept să-ţi spun, să fi ştiut că eşti aşa dulce, nu te mai scoteam. 

— Acu nu mă poţi mânca? 

— Hei, acolo era largul meu și strâmtul tău — de-acu ești prea bun la D- 
zeu și nu te lasă să te mănânc! (Ştii d-ta, că sub pământ era locul dracilor.) 

Și omul se face nevăzut. Da” băiatul era săracul flămând, da el uitase că 
are merele cele-n sân și cheia ceea. Se ia el ș-aleargă, ş-ajunge la casa 
mâne-sa. Da, ştii d-ta, el era leneș, da era de duh, nu așa (parcă numai la dv. 
sunt de duh? Sunt şi dintre noi!). Intră-n casă, da mă-sa era saracă straşnic, 
că, ştii d-ta, ca la boierul când ajunge la mărire, n-o lua pe biata mă-sa s-o 
ție, deși era-mpărat. 

— Mamă, n-ai vo bucăţică de lumânare s-aprinzi? 

— Am, dragul mamei, de la Paşte! (O ţine, Doamne fereşte, de tunet, s- 
aprindă.) Aprinde lumânarea. Da” el zice: 

— Doamne, mamă, tare mi-i a mânca! Am nişte pere şi nişte mere, da” 
m-a durea la inimă să mănânc. 

Da” el n-a luat seama că ele-s de aur. Le-a zvârlit sub o laiţă. 

— Mamă, iaca, am o cheie, decât tare-i ruginită, mamă, șterge-o și 
vinde-o şi cumpără-mi o pâine. 

N-a apucat a o freca oleacă, şi-au intrat vo cinci oameni de fier în casă. 


— Ce vreţi, stăpânilor? (El era să-nconjure lumea cu cheia aceea; c- 
atunci avea cheia iadului, putea face cu dracii orice.) 

Femeia strașnic s-a înfricoşat de dânșii. Da” băiatul, mehenghi, îndată s- 
a priceput: 

— Masă vrem şi vin bun! 

Îndată au venit nişte sufragii şi-au pus masa, şi ce n-au pus! Și după ce- 
au ospătat ei bine, au strâns aceia şi s-a dus. 

— Ei, mamă! Cheia asta o strâng eu! 

Acu se făcuse holtei, bun de-nsurat. 

— Mamă, eu am auzit că fata-mpăratului e frumoasă. Mă duc s-o iau eu. 

— Dragul mamei, tu, un băiat așa sărac, să iei pe fata-mpăratului? Ce 
mai vorbeşti nebunii? 

— Dacă eu vreau așa?! Du-te, mamă, staroste. 

— Da'cum, dragul mamei, să intru eu acolo? 

— Du-te, mamă! El o mâna. 

— Cum să mă duc eu cu mâna goală? 

— Mamă, ia vezi merele şi perele cele, n-au putrezit? Du-i-le acelea! 

— Bine zici, dragul mamei. 

Se ia baba și se-mbracă cu peştiman, pune-un ștergar frumos în cap, ia-n 
basma acelea şi se porneşte. Ajunge la poarta-mpăratului. Împăratul şedea-n 
cerdacul cel nalt. Vede-mpăratul că se luptau ceia cu dânsa, n-o lăsau să 
intre. Împăratul cela era milostiv, nu ca ista de pe-acu. A gândit că a venit să 
ceară ceva. 

— Lăsaţi-o, bre! Când au auzit porunca-mpăratului, au lăsat-o. 

— Ce vrei, mătuşă? 

— Apoi prenălțate-mpărate, am venit după un lucru mare. 

— Ca ce fel, mătuşă? 

— Poftim întâi colacii. 

Vede-mpăratul perele și merele de aur ș-a stat în mirare. Să vadă la o 
babă de-a noastră! Numai la curţile lor sunt de-acelea. 

— Feciorul meu vrea să ieie pe fata d-tale, împărate! 

Da-mpăratul a stat olecuţă şi pe urm-a gândit: „Baba asta-i nebună.“ 

— Dacă feciorul tău, zice, până mâine dimineaţă, în locul casei tale, va 
face un palat ca al meu ș-o grădină ca a mea, c-o cărărușă de pomi pân” la 
curtea mea, și-n fiecare pom să cânte păsările, eu i-oi da fata. 

— Rămâi sănătos, împărate! Se porneşte-înapoi femeia. 

— Iaca, dragul mamei, ce-a zis. 


— Bun, mamă, le fac până mâine. 

Şterge cheia și vin iar cinci oameni de fier. 

— Ce vrei, stăpâne? 

— Până mâine dimineaţă să fie un palat tot de sticlă și poleit cu aur şi să 
fie o cărărușă despărțită prin pomi ș-un pom să-nflorească, unul să- 
nfrunzească, unul să-i pice frunza, să nu fie doi de-un fel. Și cărărușa să fie 
de catifea, cu iarbă de catifea. Și la fiecare pom să steie câte-un soldat cu 
sabia scoasă. Și păsările să cânte aşa de frumos, să nu poată dormi 
împăratul și fata-mpăratului!... 

Eh! încă era mult pân-în ziuă și erau toate gata. Împăratul, dimineaţa 
când se trezeşte, zice fetei: 

— De când sunt în palatul ista, cum ne-au cântat păsările acum nu ne-au 
cântat niciodată (că el nu s-a aşteptat la aste, el gândea că păsările din 
grădina lui cântă). Când iese-afară şi vede, zice: 

— Bre! mare putere are omul ista! 

Băiatul zice: 

— Du-te, mamă, și cere-i fata să mi-o deie! 

Se duce baba la-mpăratul, da” el tot o purta cu vorba, că nu-i era voia să- 
şi deie fata după d-aiştia. 

— Apoi, mătușă, de azi într-o săptămână dac-a veni c-o trăsură de aur și 
cai care ar mânca jăratic ş-ar bea pară, i-oi da fata. 

Da” fata era să se cunune tocma-n ziua ceea dup-un alt împărat. 

— laca, dragul mamei, ce-a zis. 

— I-oi face, mamă, şi asta. 

Aude el un vuiet mare straşnic pe afară. 

— Oare ce s-aude, mamă? Întreabă mă-sa. Zice: 

— Se mărită fata-mpăratului. 

— Cine-o ia? 

— Cutare fecior de-mpărat. Vezi, dragul mamei, numai m-ai făcut de 
râs. 

— la lasă, mamă, că tot are să mi-o deie. Ia el, şterge cheia. Da era 
iarna. Şi vine omul cel de fier. 

— Ce vrei, stăpâne? 

— Fata-mpăratului s-a cununat astăzi! Când or dormi, să iei pe mirele 
să-l pui afară și pe mireasă s-o pui într-o pivniţă și-n zori de ziuă să-i aduci 
iar pe amândoi în casă. 

Dimineaţa intră-mpăratu-n casă. 


— Ei, dragii tatii, cum aţi dormit? 

Zice el: 

— Mie, tată, tare mi-a fost frig! 

— Ba, zice ea, eu nu ştiu unde eram, că căutam s-aprind lumânarea și nu 
găseam, și nu era nici pat, nici nimica. 

— Aţi visat! 

— Da” cum dracu, tată, că, iacă, buricele mi-o îngheţat la degete. 

— Eu nu-mi simt spatele. 

— Ce n-aţi zis sufragiului s-aprindă focul? Nu v-a mai fi nimică. 

A doua seară, iar şterge cheia. Vine iar: 

— Ce vrei, stăpâne? 

— Vreau să te duci să-i pui pe ginerele împăratului într-o movilă de 
omăt, când a dormi, și pe mireasă s-o pui în vârful casei! 

Pe casă, frig-frig, da” nu era omăt. Ista a degerat. Da’ tot îi era milă de 
dânsa. 

— Numai jumătate de noapte s-o laşi pe vârful casei. 

Când a adus pe mire dimineaţa, era ţapăn. A strâns toţi doftorii, n-a mai 
avut ce-i face — a murit, săracul! 

Iaca, se-mplineşte săptămâna. El iar șterge cheia, vin ceia... 

— Mâne dimineaţă, o trăsură de aur şi cai care or mânca jăratic ș-or bea 
pară, și mie straiele cele mai frumoase din lume să mi le aduci. 

Se pune el ca boierii-n trăsură a doua zi și se porneşte către-mpăratul. 

— Cum îi, voinice? zice-mpăratul. 

— Am venit să-mi dai fata. 

El se face că nu ştie că i-a murit ginerele. I-o dă-mpăratul. Face-o nuntă 
strălucită, şi i-o dă, ş-o duce la palatul lui — da” lui aşa-i era de dragă, de-o 
prăpădea din ochi. 


lacă, aude vrăjitorul că el a ieşit din pământ. Ce să facă el, să poată pune 
mâna pe dânsul, că el, cât era de vrăjitor şi strașnic, da” el avea numai vo 
doi draci, da ista cheia iadului o avea. Da” el punea cheia ceea totdeauna pe- 
o sobă și numai sufragiul știa de dânsa. Da’ sufragiul nu prea avea minte 
destulă-n cap. Iaca, s-a luat el cu fata-mpăratului la primblare. Da” vrăjitorul 
a luat o mulțime de chei nouă şi frumoase, altele de aur, de aramă, de argint 
ş-a început a striga pe la poarta ginerelui împăratului: 

— Cine-mi mai dă chei ruginite, că-i dau de cele de aur? 


Și sufragiul, nu prea avea multă minte-n cap, a gândit să dea cheia ceea 
şi să ieie una de aur, că mai bine a prii stăpânu-său. Ehei! și când i-a luat 
(cheia, i-a luat) săracul toată puterea lui. Îi dă. N-a apucat de-a veni el de la 
plimbare și palatul n-a mai fost. A rămas el săracul în câmp, nici bordeiul 
ce-l avea înainte nu era acu. Da-mpăratul i-a trimis aşa răspuns pe un 
logofăt: că dacă pân” în trei zile n-a face palatul cum a fost, îi ia fata și nu i- 
o mai dă. Acu ţi-am spus că mai bine i-ar fi luat zilele decât să i-o ieie pe 
dânsa. Mare lucru-i dragostea! Ce să facă el? Da” și fata-acu straşnic ținea la 
dânsul. Nainte mai drag îi era cel degerat, da? acuma! A aşteptat el pân” a 
treia zi; nu-i de chip, n-are de unde să facă palatul. Își ia el ziua bună de la 
nevastă- sa: cine ştie ce jelanie a fi fost acolo! 

— Mă duc de-acu-n lumea mea! 

Merge el și ajunge la o baltă (cam un iaz vine). 

— De-acu n-am ce face, mă-nec! Dând așa, frecându-și mâinile, dă de 
veriguţa ce i-a dat-o vrăjitorul când l-a vârât întâi în groapă. Și vine un om 
de fier. 

— Ce vrei, stăpâne? 

— Vreau cheia cea de la iad. 

— Eu cheia iadului nu ţi-o pot da. 

— Apoi, ce să fac eu, spune-mi măcar unde-i? 

— Apoi vrăjitorul, ca să nu-l ajungă nime, ş-a făcut un palat pe Prut, ș- 
acu, dacă-i putea merge pân’ acolo, el o ţine ascunsă sub perină la capul lui. 

— Ce să fac eu, cum oi putea s-ajung la dânsul? 

— Na-ţi, zice, bucăţica asta de fier, dă-te de trei ori de-a curu-n cap pe 
dânsa și te-i face o muscă — pe urmă te-i pricepe cum s-o iei. Şi s-a făcut 
nevăzut omul cela. 

Se ia el, se dă de trei ori peste cap și zboară ca musca pân” la Prut. 
Ajunge acolo, da” vrăjitorul dormea de-amiazăzi. Dă să intre... pe unde să 
intre? Ferestrele cu obloane, cum se purta mai demult. „Mă vâr pe borta 
cheii!“ Se vâră şi se pune pe sobă. Unde se trezește vrăjitorul şi unde-ncepe 
a bate-n mijlocul casei cu nişte ciocane și unde-ncepe a ieși la draci, de te 
luau fiori. Ș-a-nceput a-i trimite pe unde să facă rele, să puie la cale pe 
oameni să facă rele; decât, când nu vrea D-zeu, că el era om pământean, i l- 
a luat din minte! Aşa, după ce-a pus el trebile la cale, a ieşit afară. Musca s- 
a sculat, a luat cheia de sub perină ş-a început cătinel-cătinel, ş-a zburat 
afară. Decât bucuria lui nu se mai povesteşte, c-are să ieie pe fată-napoi. 


Acu lui nu-i era de dânsul, de dânsa-i era ce-i era. Freacă cheia, vin oamenii 
cei de fier. 

— Să-mi faci palatul iar înapoi cum a fost! 

Și acu s-a-nvăţat minte: purta cheia tot lângă dânsul. 


Acu ce să facă vrăjitorul? Era în satul cela o babă sfântă... Pe atunci era 
lume bună, erau sfinţi, nu ca acu. Când te durea capul, când aveai vo boală, 
numai dacă punea mâna-ţi trecea. S-a dus vrăjitorul ş-a omorât baba şi s-a 
îmbrăcat el în straiele ei. S-a-mbolnăvit femeia lui, fata-mpăratului, decât ce 
boală, să dea D-zeu să am şi eu cât oi trăi, decât numai când zicea oleacă 
valeu, el se prăpădea. 

— Ia să chemi pe baba cea sfântă. 

Vine; acela era vrăjitorul. Începe-a pune mâna pe capul ei, ca şi cum, 
dragă Doamne, a o descânta. Și când iese el din casă, îi zice vrăjitorul ei: 

— Doamne, măria-ta, câtă frumuseţe și mândreţe ai în casă şi n-ai şi un 
ou frumos de marmură! 

— Ca ce fel de ou, mătuşă? 

— Acela-i numai în fundul pământului! 

— Ira! oi zice bărbatu-meu, ş-a trimite pe cineva să-l caute. 

Şi se duce vrăjitorul. 

Intră el în casă. 

— Fi, zice, iaca ce mi-a spus baba ast-sfântă. 

— Iaca să şterg, dragă, cheia. 

Şterge cheia și vin doi oameni de fier. 

— Ce vrei, stăpâne? 

— Vreau oul cel de marmură de sub pământ. 

— D-apoi, bată-te D-zeu să te bată (fie-i lui acolo!); câte-ţi fac eu, până 
şi cheia iadului o ai, acum vrei să ne iei şi toată puterea noastră?... 

Vezi d-ta, vrăjitorul a vrut înadins, ca doar duhul cel necurat l-a gâtui. 

— Da” eu te-aş omorî, da pentru că ştiu că asta nu vine de la tine, pentru 
asta te iert şi-ţi spun așa: că baba cea sfântă-i vrăjitorul şi că azi are să vie c- 
un cuţit mare şi s-a face că pune mâna pe capul femeii tale ş-are să ţi-o 
omoare. 

Decât, când a auzit el așa, of! numai tremura! Și se duce omul cel de 
fier. Acu el îşi găteşte iataganul, și când vine-n casă vrăjitorul, pune pe 
sufragiu şi îl dezbracă-ndată, ș-adevărat găseşte-un cuţit mare, știi, ca un 


chip de cosor, și-l ia cu iataganul şi-l face bucățele. Acu era cu deplin 
fericiţi. 


Acu săracul nu mai ştia ce-i durerea, cum ştia-nainte, şi zice-ntr-o zi: 

— la hai, soro, să mergem să găsim pe fraţii mei cei doi. (Da? mama lui 
murise!) Se iau ei și se pregătesc, și mergând ei așa, au ajuns la-mpăratul. 
Era straşnic în război cu altul. Tot să nu fie omul săracu-n pace. Ş-așa era el 
de scârbit, decât straşnic lucru. Văzând pe acesta, s-a bucurat ş-a zis aşa: 

— Fiindcă eşti ginere de-mpărat, mi-i da ajutor ş-oi putea să bat pe 
vrăjmașul meu. 

Așa a gatat armată grozavă şi-n sfârșit a dovedit pe ceala. Acu aiști doi 
se zice că erau tare fericiți — numai acela, saracul, era mai necăjit (cel cu 
rânza). Acela s-a luat şi s-a dus la Frumoasa Lumii. Dă să intre-n palatul 
boierului celuia, nu-l lasă să intre. Așa, el a trântit un bal strălucit ş-a poftit 
pe toţi să vie la balul cela, între care era și Frumoasa Lumii. Decât așa era 
ea de frumoasă, cât, când a intrat în bal, a luminat balul de atâta... să ierti 
mata. El a început după aceea jocul pân” în zori de ziuă — unde-a-ntins 
niște mese şi s-a pus să joace cărţile. El a făcut toate chipurile ca să joace cu 
dânsa. El avea mare noroc şi se făcea că nu câștiga, tot ei să-i deie, că nu 
mai putea de dragă ce-i era. Acu ea, văzând atâţia bani, s-a minunat ş-a zis 
aşa tătâni-său: 

— Hai, tată, să-l poftim pe ista la noi (ştii, ori de-a noastre, ori de-a d- 
lor-voastre, care vrea să scurgă tot la parale, trage ori pe cine). Acu el, 
venind la dânsa-ntr-o seară cu vo zece pungi de galbeni, a jucat iar în cărţi 
şi i-a dat toți ei, de n-a rămas măcar c-un pitac. Acu ea, văzând că n-a rămas 
nici c-o para, a-nceput a râde de dânsul. Şi ploua afară. Și vrute și nevrute a 
trebuit să-l îmbie să mâie-acolo. Dormind el, de câte ori s-a trezit, de atâtea 
ori a găsit o pungă de bani sub cap. 

A doua zi dimineaţa, când a venit sufragiul să-i deie de spălat, după ce-a 
mântuit de spălat, i-a pus în mâini vo douăzeci de galbeni bacşiş. Aleargă la 
dânsa sufragiul. Da’ ea zice: 

— Bre! de unde are omu-aista atâtea parale? 

Vine la dânsu-n casă şi zice-aşa: 

— Eu te-oi lua de bărbat dacă mi-i spune de unde ai atâţia bani. El 
zăluzise şi i-a spus, prostul. Da” ea i-a făcut o cafea nu știu cu ce şi s-a 
bolnăvit el straşnic ş-a început a vărsa, ş-a vărsat rânza. Ş-a luat-o ea, a 


spălat-o cine ştie cu ce, a parfumat-o ş-a înghițit-o ea, ca să găsească ea 
pungile cu bani. Da” fiecăruia norocul lui. 

El mai avea vo zece pungi de bani din noaptea ceea. 

Ea l-a dat pe urm-afară. El a-ncălecat pe un cal şi s-a pornit. Mergând cu 
calul cela, a dat pe-un câmp de flori şi s-a plecat calul să mănânce și s-a 
făcut un măgar. El a strâns un mănunchi de flori şi l-a pus în buzunar. 
Mergând el călare pe măgar mai departe, a dat de un iaz. Se pleacă măgarul 
să beie apă şi se face iar cal. 

— Ei, zice, bună-i asta! 

Ia el într-un șip apă și se-ntoarce-napoi. Ajunge iar acolo, la Frumoasa 
Lumii, și din banii ce-i rămăsese mai toarn-un bal strașnic. 

Da ea aleargă, ca să mai vadă de unde are bani. 

— De unde bani? 

— Din mănunchiul ist de flori. El i-l dă. Ea, mirosind, se face măgăriţă. 
El o lasă măgăriţă și iese din casă. Aşteaptă sufragiul să iasă stăpâna afară. 
Nu-i! Mare păcat! Când se duce-n casă, o găsește măgăriță. Se-ntoarce, ș-o 
ia de-acolo şi porneşte călare pe dânsa. Îi dă fân să mănânce (că măgăriță, 
da” inimă de om). Ea a zis aşa cu alean: 

— Nu te-oi mai înşela de-acu şi ţi-oi da rânza-napoi, numai fă-mă cum 
am fost. 

El de multe ce-i făcuse, acu era hapsân și s-a dus pe dânsa până la- 
mpăratul, la frate-său. Acu aciia era şi iestlalt, care ţinea pe fata-mpăratului. 
Și când le-a povestit el lor că măgărița-i Frumoasa Lumii, ei s-au pus pe 
lângă dânsul ca s-o ierte. Și iertând-o, a băut apă şi s-a făcut iar la loc. Şi 
erau acum trei împărați pe o ţară. Și-au fost toți fericiți... Și-am încălecat 
pe-o şa și ţi-am spus-o aşa. 


Borta-vântului 


Era un om sărac-sărac, ş-avea o mulțime de copii. Acu era în vremea 
foametii şi el a muncit v-o săptămână pe un căuş de grăunțe. Acu s-a dus la 
râşniță cu dânsele. După ce le-o râşnit, a eşit afară cu căușul cu făină și s-a 
pornit o furtună mare și i-a luat toată făina din căuş. Da el straşnic s-o 
mâniat. „Nu mă las eu așa cu una cu două“, şi face un șumuiag de paie și 
pornește. 

Îl întreabă un om: 

— Unde te duci, cumătre? 

— Mă duc s' astup borta vântului, că mi-a luat făina din căuş. 

— Da unde-i nimeri-o? 

— Unde-a fi acolo mă duc. 

Mergând el loc depărtat a ajuns pe Dumnezeu și sf. Petrea (erau pe 
pământ pe-atunci). 

— Unde te duci omule? 

— Mă duc s' astup borta vântului, că mi-o luat făina din căuş. Da 
Dumnezeu i-o zis aşa: 

— Omule, nu te mai duce. Na-ţi o nucă ... da pân acasă să nu zici: 
«Nucă, deschide-te !». Întorcându-se el înnapoi, a 'noptat ş-a ajuns la un om 
şi s-a rugat să-l primească să doarmă acolo peste noapte. 

— De unde vii bade? l-întreabă omul cela. 

— Mă duceam s' astup borta vântului ș' am întâlnit un nebun pe drum și 
mi-o dat o nucă şi-a zis să nu zic pân' acasă: «Nucă, deschide-te !». Ce-a 
mai fi şi asta? Femeea omului vicleană. Ia o nucă 'n mână și zice: 

— la să-ţi văd nuca. 

Îi schimbă nuca omului. Și pe urmă se duce 'ntr-un ocol şi zice: «Nucă, 
deschide-te !». Dac-o zis — atâte vite ce-o ieșit, oi, cai, hei, o bogăţie 
'ntreagă. Ştii mata, putere dumnezeiască ! 

Se duce a doua zi acasă: «Nucă, deschide-te !». Nuca de unde să se 
deschidă. 

— Hai bată-mi-l Dumnezeu vânt şi moșneagul lua-l-ar dracu. Mă duc 
s'astup borta vântului și să bat pe moșneag de ce m-o viclenit. 

Ajunge iar pe Dumnezeu. 

Da D-zeu, știi, putere dumnezeiască, acu era altfel la față... nu l-o 
cunoscut. 

— Unde te duci, bade? 


— S' astup borta vântului şi să ucid moşneagul, la ce m-o viclenit. 

— Na-ţi, bade, un măgar. Da să nu zici pân' acasă: «Măgar, baligă-te !». 

— N-oi zice. 

Se-ntoarce el iar pe la omul cela. Da omul cela-l ospătează și-i dă vin să 
bee, și omul s-o chefăluit și-a adormit pe laiță. Da erau nişte țigani cu șatra 
acolo ş-avea măgar și omul s-o dus ș-o cumpărat ş-a schimbat măgarul. 

Omul a doua zi se scoală, ia măgarul și se duce-acasă și-i zice: «Măgar, 
fă bani !». 

Măgarul, de unde? El apuc! un druc şi 'ncepe a dişăla măgarul. 

— Acu nu-l mai iert eu. 

Se pornește să 'ntâlnească pe moşneag și s' astupe borta vântului. 
Întâlneşte pe Dumnezeu. 

— Na-ţi bade, o cârjă, da să nu zici pân acasă: «Cârje 'ncârjeşte-te !». Ia 
cârja, vine pe la omul cela. Acu omul i-a dat şi mai strașnic ospăț şi s-a 
sfătuit că dac' or vede ce-a mai da şi cârja, pe urmă să-l omoare, ca să nu 
prepue că el i-o luat. Acu zice omul femeii: 

— Măi, femee, noi hai cu cârja 'n zămniCypeciuy Şi să 'nchidem ușa ș-a să 
zicem: «Cârjămncârjeşte-te !». 

Se vâră. Cârja unde 'ncepe a bate ş-a sdrobi. Până ce omul era cu chef, 
până s-a trezit, ei erau ucişi ca merele. 

— Bade ţi-om da și măgar și nuca, numa mă rog, scoate-ne. Acu omul i- 
o lăsat de i-o bătut și mai bine. A luat măgarul, cârja și nuca și s-o pornit 
acasă. 

Așa s-a făcut de bogat acu, de-a ajuns veste pân la-mpăratul. Atâţia bani 
avea el, de-o semănat ș-o crescut grâu de aur. Acu 'mpăratul a auzit că are 
un lan de aur ș-o trimis doi sufragii să-i dee sămânță, să semene și- 
mpăratul. 

— Să spui împăratului că nu vreau să-i dau, să văd ce mi-a face. 
Împăratul când a auzit așa, straşnic s-o mâniat ş-o gătit oştire, să se ducă cu 
răsboi asupra lui. Împăratul era frunte, ştii, mai mare. Ș-a venit pân la uşa 
lui ş-o strigat să iasă afară. Da el ave bani, da tot cu straie de-a noastre, nu 
cu straie leșeşti. El pune cârja sub suman și ese afară. Acu 'mpăratul cu 
atâtea mii de oameni i-a fost ruşine singur lui să se ducă el numa cu unul să 
se lupte. A zis: 

— Omule, arată-ţi tu întâi puterea. 

— Bine, măi împărate. Cârje'ncârjeşte-te, la tot soldatul câte două și la 
împăratul nouă. (Cârja era dumnezeiască, tot în cap pâcâia). 


O nebunit și pe soldaţi și pe-mpăratul. S-o dus împăratul, ș-o rămas pace 
ş-o trăit bine. Să dea D-zeu să trăiască şi copiii mei aşa. 


Finul-lui-Dumnezeu 


Poveste, poveste — da eu nu-s de pe când poveștile — eu sunt de mai 
încoace, da m-am dus într-o zi la soacră-mea ș'am găsit un sac de poveşti, şi 
venind a casă l-am scăpat jos şi s-o despicat sacul şi de-atunci s-o împlut 
lumea de poveşti ş' am învăţat și eu una și ţ-o spun d-tale. 

Era odat-un om ş-avea doi feciori. Acu femeea era 'mgreunată ș-o făcut 
un băiet, da el era sărac, n-avea cine i-l boteza. laca pe-acolo era Dumnezeu 
şi sf. Petrea. Şi Dumnezeu i l-o botezat ş-o rămas băietul năzdrăvan. 

Da la urma băietului a făcut o fată, ş-aşa era de frumoasă, de la soare te 
puteai uita, da la dânsa ba. Treaba ei era să ducă demâncat în țarină. Ducând 
ea demâncat în țarină a zărit-o un smău și s-o pus pe-atâta s-o iee. Da finul 
lui Dumnezeu era năzdrăvan ş-o zis așa fetei: că el a face o brazdă de plug 
până la demâncat și ea totdeuna pe brazdă să meargă la fraţii ei. Da finul lui 
Dumnezeu era năzdrăvan nu era, da smăul straşnic. El a şi ştiut ce-o urzit 
Frate-său ș-o tras brazdă cu plugul pân' la casa lui. Fata s-a dus cu demâncat 
drept la curtea smeului. Aşteaptă ei să vie — nu-i! 

— Eh! mamă, mă duc să-mi caut sora că mi-a luat-o smăul — a zis finul 
lui Dumnezeu! $-o făcut el o boambă de fier la ţigani în loc de călăuz și-o 
zvârlea și el mergea după dânsa. 

A ajuns până la o fântână şi la un copac. Acolo puindu-se el să se 
odihnească, aude zicând aşa: Doamne, Doamne, de-ar veni mama c'acușşi ne 
mănâncă balaurul! 

— Oare cine să s-audă? 

Se uită-n vârful copacului, vede doi pui de pajere. 

— Copiilor, da unde-i balaurul cel care vă mănâncă? 

— E-aici în fântână. 

— Mult v-o mâncat pân' acum ? 

— la, v-o douăzeci şi patru. 

— la las că vă scăp eu. 

Se suie 'n vârful copacului lângă pui. Da balaurul întinde-un cap să iee 
un pui. Da el avea paloş şi taie capul. Întinde şi celălalt şi-i taie ş' acela. Acu 
puii nu ştia ce să-i facă de bucurie şi zice aşa: 

— Câţi fraţi am fost noi, pe toţi ne-a mâncat, numai noi doi am rămas. 
Dac-a veni mama, măre, de bucurie are să te mănânce; vâră-te sub aripa 
mea. 


S-o vârât sub aripa lui și nu s-a văzut. S-aude un vuiet mare; vine pajăra. 
Pajăra era mama vântului. 

— Dragii mamei nu v-a mâncat! 

— Finul lui Dumnezeu ne-a scăpat. 

— Unde-i să-l mănânc de bucurie. 

— Mă rog, mamă, dacă l-ăi mânca să-l faci înapoi. 

— Da unde-i? 

— Îi la răsărit. 

Da ea amceput a vâjâi tare la răsărit. Da puii zic către finul lui 
Dumnezeu: 

— Mama, are să-i treac' un foc de-a te mânca pân ce va ajunge la răsărit. 
Vine. 

— Nu-i dragul mamei. 

— lacătă-li-i, mamă! 

Da ea-l ia și-l înghite şi când l-o făcut înapoi aşa s-a făcut el de frumos, 
de s-o luminat locul unde era el. 

— Ce să-ţi fac pentru binele ce mi-ai făcut, că mi-ai scăpat copiii — a 
zis pajăra. 

— Să-mi spui unde-i smăul cu soră-mea. 

— Nici n-am văzut, nici n-am auzit. 

— Altmintrele nu-mi mulţumești. 

— Să şuier să-mi vie ficiorul, vântul de la răsărit. 

Ș-o şuerat ea odată ș-o venit un om — era statul lui de o palmă și barba 
lui era de un cot şi călare pe-un iepure șchiop. Şi-i zice pajăra: 


Statu-palmă 

Barbă cot 

Călare pe-un iepure șchiop 

Unde-i smăul ce-a luat pe fată, pe sora lui finul lui Dumnezău? 


— Nici n-am auzit, nici n-am văzut. Dacă n-o fi ştiind frate-meu, vântul 
de la miază-zi. Când o suflat odată, o venit altul. Aista era mare de stat, cu 
buzele mari şi n-avea ochi. Da când sufla, peste tot locul s-auzea. 

— N-ai văzut, n-ai auzit pe smăul care a luat pe fată, pe sora lui finul lui 
Dumnezău? 

— Nici n-am văzut, nici n-am auzit. 

— Ce-i de făcut? zice Pajăra. 

— Da n-o fi ştiind fraţii noştri cei de cruce? 


— Da unde-s? 

— Aciea-s departe. Trebuie să ne ducem loc mult. Na-ţi un firicel din 
părul meu, na-ţi şi din barba mea și te pornește băiete la drum. Şi să pui 
perii 'n trei şi când la o vreme de nevoie să şuieri într-înşii, eu, noi ţi-om 
veni într-ajutor şi fă de-a-dreptul pe aici şi-ai să dai de pădure și tot te du 
nainte. 

Se ia el și se pornește, merge pân-în pădurea ceea ... când în mijlocul 
pădurii vede-o fumărie straşnic de mare încât se 'nnădușia, nu mai putea. S- 
apropie el acolo pin fum binișor şi găsește pe mama smăului — îşi pârlea 
părul de pe picioare că era cald straşnic şi nu mai putea. 

— Bună ziua mătuşă. 

— Mulţămesc D-tale voinice, da — zice — und-te duci voinice? 

— Caut curtea smeului, mătușă. 

— I, flăcăule! Mult trebue să mergi pân ce-i ajunge și nu mai rămâi cu 
zile de te-i apropia. 

— Mă rog, mătușă, să-mi spui unde-i drumul cela, că nu mi-i frică ... 
mă duc. 

— Eu nu-l ştiu, dragul mătușii. 

El, ducându-se așa prin pădure, aude - un glas de om zicând: Valeu, 
valeu, tare mi-i foame! El s-apropie. Oare ce să fie acolo ? Vede un om 
şezând, grecește, jos: 

— Da ce te vaiţi, bade? 

— De pe nouă lanuri grâu am strâns și tot pâne l-am făcut și l-am 
mâncat şi tot mi-i foame. 

— Hai cu mine. 

— Hai. 

Mergând el mai departe a auzit un glas de om zicând așa: tare mi-i sete. 

— Bună vreme, omule. Pentru ce ţi-i sete, nu găseşti apă să te saturi? 

— Câte iezăre a fost în pădurea asta toate le-am băut și tot mi-i sete. 

— Hai cu mine. 

— Hai. 

Mergând ei așa mai departe a intrat în altă pădure tustrei ş' aude sub tufe 
un foşnet. Cine era? Vântul de amiază cel cu buzele mari. 

— Bună vreme, vântule, ce faci aici? 

— Mă stăpânesc să-mi ţin suflarea şi să 'mpuşc un ţânţariu. Da să-l 
împușc să nu-i sparg pielea. 

— Da unde-i ţânţarul, că eu nu-l văd. 


— Îi lângă soare. 

— Lasă, hai cu mine. 

— Ba nu. Eu mă duc după ţânţar, duceţi-vă voi înainte. 

Merg ei mai departe și ajunge la palatul smăului. Smăul era la vânat și 
fata şedea 'n cerdac. 

— Bună vremea, soro. 

— Mi-o spus smeul că vii după mine. Da-ntoarce-te că te prăpădeșşte. 

— Nu mi-i frică. 

— EI acuş vine,-i la vânat. 

Vine smeul. 

— Bine-ai venit, finul lui Dumnezeu. 

— Bine te-am găsit, câne de smău. 

— Hai la luptă. 

— Hai! 

Ș-o luptat ei trei zile şi trei nopţi şi nu-l putea dovedi şi nu se da nici 
smăul, nici finul lui Dumnezeu. 

El a aprins perii cei doi ș-o venit vântul de la răsărit şi de la amiazi și 
când ş-o pus buzele'n trei drept în jumătate a despicat smăul când a suflat. O 
jumătate a murit că era c-un cap, da o jumătate nu, că era cu două — că era 
cu trei de toate. Şi s-a rugat finul lui Dumnezeu straşnic la Statul-Palmă- 
barbă-cot. 

— Nu-ţi pot face nimic, că el s-o dus la-mpăratul țării iștia să spue ce i- 
ai făcut. De-acu dac-ai pute luptă-te cu-acela. 

Acu el s-a pornit cu soră-sa. 

Când a ajuns aproape de palatul împăratului celuia nu era de chip să 
treacă, așa era de strașnic și mergând el p'înprejur a ajuns la o baltă. Pe balta 
ceea era trei băieţi şi se băteau de la o cuşmă, de la un biciu şi de la o sulă. 

— Ce vă băteţi, măi băieţi? 

— Aestea ne-o rămas de la tatăl nostru și nu ne putem împărți. 

— Şi la ce vă trebue vouă aiste? 

— Când pui cușma 'n cap nu te vezi, când dai cu biciul te sui la curtea 
'mpăratului, când îi zice: sulă - sulicică — te suie 'n dealul de steclă. 

— Da' 'n dealul de steclă cine şade, ce căutaţi voi acolo? 

— În dealul de steclă ține 'mpăratul pe fată. 

— De ce o ţine acolo? 

— Ca să n-o iee smeii. 

— Până când? 


— Până s-a găsi un voinic ca să omoare smăul... Cel ce-a omorî smăul 
îi da fata 'mpăratul. 

— Măi băieţi, eu voi face bună dreptate, vârâţi-va toţi în iaz şi eu v-oi 
svârli câte una, cine-a prinde mai iute aceluia să fie. 

EI, viclean, ia toate-n mână, vâră pe băieţi în apă şi pe urmă dă din bici 
şi-l suie pe dealul unde şedea 'mpăratul, la curtea-mpărătească. 

La curtea 'mpăratului era o mândreaţă, că nici nu se poate povesti. 
Împăratul şedea afară, — era bătrân și bea lulea. 

— Bună vremea 'mpărate ! 

— Mulţămesc D-tale voinice! Tare om trebui să fii d-ta de vreme ce te- 
ai suit aici la mine. 

— Aşa 'mpărate, am venit să omor smeul, să-ți scăp fata. 

— Smeul n-o venit încă la mine. Da s-aude c' aicia 'n vale 'ntr-un iaz, 
este noaptea şi se cearcă de a se sui să iee fata din dealul cel de steclă. 

— Rămâi sănătos, Împărate. 

— Mergi sănătos, voinice. 

— Mă duc după smeu. Dacă l-oi omori îmi dai fata. 

— 'Ţi-oi da-o. 

Ajunge el la iazul cel unde o găsit băieţii. Pune cuşșma 'n cap, se face 
nevăzut și se pune sub o tufă de buruiene. Da el era frumos şi puternic, da 
era sărac. Pe iazul cela era o covată cu faţa-n jos. La miezul nopţii aude el 
un vuet straşnic. Aceea era balta drăcească, venea dracii și da poronci 
noaptea. Vine dracul cel mai mare, se pune călare pe covată (Scaraoţchi). Ş- 
o șuerat strașnic ş-o venit draci șchiopi, chiori, ş' o 'mceput să 'ntrebe 
Scaraoţchi ce trebi au făcut ei? 

— Eu am întărtat trei băieți, că doar s-or ucide unul dintr-înșii. Păcatul 
mare c-o venit finul lu' Dumnezeu și le-o luat. 

— Da tu? 

— Eu am întărtat pe vântul de la amiazi să rupă 'n jumătate pe smăul cu 
trei capete şi două capete o scăpat, da jumătate-i mort. 

— N-aţi făcut nici o treabă, să vă 'nvăţ eu ce să faceţi. Lângă balta asta 
mai la vale, este o comoară de bani. Comoara unui moşneag și moșneagul 
are să moară iest-noapte. Duceţi-vă şi puneţi mâna pe banii ceia să fie-a 
noștri. 

— Da dacă ni i-a lua cineva cu putere dumnezeiască? 

— Nime nu se poate apropia dac-om pune noi mâna pe dânsa. 

— Nime, nime-n toată lumea nu se poate? 


— Ba se poate, da iaca ce: dac-a veni finul lui Dumnezeu până ce nu-ţi 
pune voi mâna pe bani şi s-a întâmpla s'aducă apă de ceea care l-o botezat şi 
ne-a stropi, ne frige, şi el a lua banii. 

Cela a auzit. Se scoală dimineaţa şi se porneşte să se duc' acasă. Lui îi 
sburda după bani. Ajunge el acasă. 

— Mamă unde-i apa ceea ce m-o botezat pe mine? 

A găsit mă-sa 'n biserică lângă sf. Pricestanie și ia el și se pornește iar 
înapoi. Ajungând acolo — dracii era la bani toți. Se duce și s-apropie, îi 
stropeşte. Dracii ţipă şi-i zic: 

— Mă rog, finul lui Dumnezeu, ce vrei ţi-om face, numai nu ne arde. 

— Dacă mi-i aduce smeul cel scăpat, eu v-oi da drumul. 

— Mă rog, iaca mă duc să-l aduc. 

Ş-a luat un cârd de draci strașnic de mulți. 

— Da viu poate nu ţi l-om pute aduce. 

— Mort nu vreau, viu să mi-l aduceţi. 

Şi s-o apucat dracii s-o făcut un fedeleş de fier şi s-o dus după smeu să-l 
puie 'n el. Când l-a adus aşa era fedeleșul de greu, de numai dracii-l putea 
ridica. 

— Pune-l aici. 

Dă din bici şi-l sue la-mpăratul cu fedeleş cu tot. 

Îi zice 'mpăratul : 

— Ce ai aici? 

— Aici-i toată puterea mea 'mpărate ... arată-mi fata ori o destup. 
Împăratul de-odată s'o'ngrozit, da pe urmă (el, viclean) o aduce s-o vadă el. 
Da-mpăratul pe unde se suie pe dealul cel de steclă nu se ştie, el avea o 
putere straşnică, neștiută. După ce-a adus-o, da el după ce-a văzut-o a 
nebunit, aşa i-o picat de dragă. Da, să ierți d-ta, și el ei. 

— Voinice |! te-i cununa cu fata mea, dar dacă mi-i spune cum dai 
drumul puterii d-tale. 

Da el de dragă ce i-a picat fata ş-a pierdut mintea. 

— Împărate, eu te-am amăgit, da aicea-i smăul. Împăratul strigă 
degrabă: 

— Omoară-l voinice, că el acușşi sparge fedeleșul, că eu l-am prins odată 
şi l-a spart. 

El de bucurie ca să-i dee fata, odată a 'mceput să ucidă smeul. Îi turna 
reşin' aprinsă pe la cep ş' o 'nceput aşa de strașnic a ţipa smeul de se 
cutremura palatu 'mpăratului. După ce-o murit smeul, anceput a eşi un fum, 


aşa de strașnic mirosea de greu, decât voinicul a picat ca mort. Da-mpăratul, 
bucuria lui, a luat ş-a pus pe voinic în fedeleş şi i-a dat drumu de vale. Și el 
a luat fata ș-a suit-o 'n dealul cel de steclă. Da bietu voinic când a picat el 
mort i-a rămas sula 'n cerdacul împăratului. Acu, la ce vreme s-a fi trezit el 
în fedeleş ... 

— I doamne!, viclean am fost, da mai viclean împăratul. Ce să fac eu? 
Începe el a se isbi ca să esă de acolo. Da câtă putere avea el nu putea ca să 
sparg! acela. Da el mai ave o bucăţică din barba lui Statu-palmă-barba-cot. 
Aprinzând, începe a veni el cu iepurele cel șchiop pe fedeleș. 

— Scapă-mă. 

O 'nceput a bate iepurele ș-o spart fedeleşul. (Că toată puterea vântului 
de la răsărit e 'n iepure; iepurele de ce fuge așa tare?). Scăpând el, îi zice 
Statu-palmă aşa: 

— De-acu înc'o dată dacă mi-i chema, apoi pe urmă nu-ți mai fac, că de 
trei ori îi dată ca să-ţi fac bine. 

Acu el bate din bici ș' ajunge la-mpăratul. Da-mpăratul svârlise sula. 

— Am venit, împărate, să-mi dai fata. 

Se face că nu ştie, că l-a dat cu fedeleșu 'n jos. 

— Eu ţi-oi da fata, dacă te-i duce la dealul cel cu flori şi mi-i aduce o 
floare din mijlocul grădinii celeia, eu ţi-oi da fata. 

Se ia el şi se porneşte, ş-o mers el cale de-un an. Cine era 'n grădină 
acolo? Era Statu-palmă. 

— Ei voinice, tocmai ş-aci ai venit după mine? 

— Am venit, mi-ai zis că mi-i mai face un bine. Să-mi dai floarea din 
mijlocul grădinii iştia. 

El i-o dă. Așa era de mândră, aşa amirosa de frumos floarea-acea de te- 
adormea. Ajungând la-mpăratul, i-o dă. 

— Dacă mi-i mai face ceva eu ţi-oi da fata. Eu oi frige (câte tamazlâcuri 
de vite avea-mpăratul) şi dacă le-i mânca într-o noapte, eu ţi-oi da fata. 

O făcut aşa după porunca 'mpăratului şi el a zis celui ce nu se mai sătura 
ş-o mâncat tot într-o noapte. El numa atunci s-a săturat, da pân-în ziuă a şi 
crăpat. Da el a mâncat aşa cu lăcomie, încât și păreţii hambarului i-o ros. Şi 
s-o minunat Împăratul de-atâta putere. 

— Dacă mi-i be câte fântâne (se află la Curte) de apă, eu ţi-oi da fata. El 
chiamă pe istlalt frate de cruce, care nu se mai sătura de apă, ș-o băut, da o 
fântână n-o putut-o găta ş-a şi crăpat şi acela. 

Lângă curtea 'mpăratului era straşnică pădure. 


— Dacă tu-i sufla odată-n codrul meu şi s-or strânge toţi ţânţarii la ușa 
palatului, eu ţi-oi da fata. 

El a aprins părul vântului de la amiază-zi. Când s-o dus vântul de la 
amiază-zi şi când ş-o pus buzele 'n patru ș-o suflat, era să 'nghită pe- 
mpăratul. Așa era de mulți ş-așa bâzâia ei de tare, parcă era 'ntre calici la 
Ismail. 

— Mare putere ai. Zi ţânţarilor să se ducă de aici. 

— Nu zic, pân ce nu mi-i da fata. 

Împăratul l-o luat cu blândeță și l-o amăgit. Ș-o zis vântului ş-o suflat şi 
s-o dus tântarii de la ușă. 

— Dacă te-i sui s-o iei din dealul de steclă îţi dau fata. 

— O sul' am fost uitat eu aici. 

— Eu n-am văzut-o. 

A stat el trei zile și trei nopţi ș-a gândit ce-i de făcut și i-a venit așa un 
gând: să mai cheme pe vântul de la amiază. Vântul de la amiază i-a zis așa: 

— Înc-un bine am să-ţi fac. Am să mă pun în cerdacul împăratului şi să 
'ncep a sufla. Puindu-se el, suflă și se clătină palatul cât de cât să pice. 

= Împărate, dacă mi-i da fata vântu-a sta. 

— Palatul las' să pice, da eu fata nu ți-oi da-o. 

Da' el zice vântului: 

— Pune-te 'n dreptul ușii și 'ncepe a sufla în casă cu câtă putere ai. 

El ș-o pus buzele 'm cinci și când a 'nceput a sufla, împăratul săria din 
părete 'n părete. 

— Împărate, dă-mi fata că vântu a sta. 

— Sui în dealul de steclă ş-o ia. 

— Dă-mi sula 'mpărate. 

— Sula am svârlit-o în mijlocul iazului lângă covată... acolo unde era 
dracii. 

El era lipit pământului, că vântul nu era să-i facă nimică — cela gătise 
de făcut, ceia crăpase. 

Așa mergând el la iazul cela, era strașnic palat făcut de draci, unde 
țineau banii; şi pe apă mergea o casă făcută strașnic de mândră și-n casa 
ceea s-auzea un bocet. S-o luat ș' a 'nceput cu luntricica a merge ș-a ajuns la 
casa aceea. Casa ceea, când a intrat, era un fecior de-mpărat prins de draci 
şi-l muncia acolo 'n toate zilele. 

— Ce faci aici, bade? 


— laca m-o prins dracii, c-am luat bani şi eu nu pot scăpa de-aici. Eu 
am o împărăție strașnic de mândră, hai să fim noi frați de cruce. 

— Hai! 

— Fraţi de cruce om fi, dar fugi că vin dracii, s-apropie miezul nopţii. 
El tot mai avea apă de la botez. Așteaptă la miezul nopții, vin dracii și el 
începe a-i stropi. 

— Mă rog, finul lui Dumnezeu, ce-i cere ţi-om da, numa lasă-ne. 

— Sula din mijlocul iazului. Se duce ș' aduce dracul sula. 

— Acu du-ne până pe deal pe-amândoi ș-apoi nu voi stropi. Ei, de frică 
i-a dus. El a zis: 

— Sulă, sulicică, sue-ne 'n dealul de steclă. 

Când l-o suit acolo, atâta de multă jelanie ce-a avut ea după dânsul, c' 
avea o cadă de lacrămi. 

Atunci Împăratul n-a mai avut ce face şi i-a dat-o. A făcut o nuntă 
straşnică şi pe urmă s-a dus, a adus pe soră-sa de la casa smăului ș-a luat-o 
fratele lui ist de cruce... 


Vasilie-finul-lui-Dumnezeu 


Poveste, poveste, cuvânt de poveste, în astă sară la noi soseşte pe un pai 
de sacară, să te ţin de vorbă 'n astă sară. 

Era un om — aşa era el de cu putere că, să ertaţi de cuvântul cel prost, 
câţi copii se năștea el îi boteza, câţi flăcăi se 'nsura el îi cununa. Ș-avea o 
fată ş-un băiet. Fata așa era de frumoasă de la soare te puteai uita, dar la 
dânsa ba. Toți împărații din lume au cerut-o, dar nici vrea să se ducă, nici 
tată-său nu vrea s-o dee. Pe acea vreme îmbla Sf. Petrea și Dumnezeu pe 
pământ. Fiindcă făcuse minuni, în urmă umbla şi necuratul — cruce de aur 
în casă. Ajungând la omu cela zice: 

— Omule, de ce nu vrei să măriţi fata? o 'ntrebat Sf. Petrea. 

— Nu vrea fata să meargă şi nu găsesc om potrivit după dânsa. 

— Zi, omule, că eu ţi-oi găsi unu. 

Necuratul au auzit asta. Ș-așa au făcut un vânt ş-au purces fata grea. Acu 
auzind satul, au început a pierde cinstea ce-o avea omul acela, şi 'ntâi în sat. 

O 'mceput să se mire omul, din ce pricină au pierdut el cinstea. Băiatul 
lui i-o spus: iaca, tată, din ce pricină. Și omul s-o sfătuit cu mama fetei, s-o 
prăpădească din pricina asta. Au tocmit un om, ș-au pus pe fată 'n căruţă ş- 
au zis s-o ducă 'ntr-o pustietate, şi să-i scoată ochii amândoi să-i aducă 
tătână-său. Omul a luat-o. După fată se ţinea ş-un căţeluș. Ea s-a rugat la 
om să-i scoată ochii cățelului s-o lase pe dânsa teafără. Ea şi-a făcut o 
gropiță şi bea apă și se hrănea, furnici și gândaci mânca, așa să trăiesc eu ! 

Aşa au dat Dumnezeu şi sf. Petrea — că ea era săraca nevinovată — ş- 
au făcut un băiet. Dumnezeu știind ce se petrece au pornit s-o vadă în 
pustietatea ei şi ea l-a rugat să-i boteze copilul, şi i-au pus numele Vasilie - 
finul lui Dumnezeu. 

Aşa cât creştea altu 'ntr-un an, el creştea într-o zi. Și Dumnezeu a răsădit 
un copac şi i-a spus mamei, când a pute cuprinde copacul să-l scoată din 
pământ cu rădăcini, cu crenge cu tot, atunci să-i dee drumu să se ducă să se 
răsplătească de dracul. Şi copacul cela în trei ani aşa s-a făcut de gros cât 
nu-l puteai cuprinde c-o frânghie cât de aici la Dorohoi. 

Băietul când s-o făcut mare o 'ntrebat : 

— Mamă, unde-i tata? 

Ea i-a spus lui, că nu ştie cine-i. Zice: 

— Eu mă duc, mamă, să-l cat. 


— Te-i duce, dragul mamei, da dacă-i pute scoate copacul de aici din 
pământ. Cum a pus mâna, l-o scos cum aş scoate eu o rădăcină de morcov. 
I-a făcut mă-sa v-o câteva mălaie și i-a dat o traistă şi s-o pornit. Iaca c-o 
ajuns într-un sat, da el nu văzuse oameni pân' atunci. Şi i-a venit lui un 
somn şi s-o culcat jos lâng-o fântână. Ș-aşa i s-o arătat în vis Maica Precista 
ȘI i-o zis: 

— Băiete, degeaba îmbli să găseşti pe tată-tău, îmblă mai bine şi-ţi cată 
norocul. El se trezeşte și se uită spre fântână și vede o fată aşa ca de vr-o 11 
ani şi plângea. 

— Fată, de ce plângi tu? 

— Cum n-oi plânge dacă m-o pus tata acia să mă mănânce balauru! 

— Cum de-i balaurul cela? 

— Toate fetele din sat le mănâncă și numai eu am mai rămas. (Ea era a 
boerului care ţinea satul cela. A spus că dacă n-a mânca-o şi pe dânsa le 
opreşte ploile şi stârpeşte apele, să moară oamenii de foame). 

— Da, zice, mult ai să stai, fată, aici pân-ce a veni balaurul să te 
mănânce? 

— Până mâne dimineaţă. 

— Nu știi este v-o șatră aici în sat? 

Fata l-o îndreptat şi s-o dus acolo ş-a pus să-i facă un paloș, ş-aşa au 
venit el acolo după ce i-au făcut paloșul. Și s-au culcat și a zis fata să se 
culce lângă dânsul. Ș-așa au adormit el de greu încât n-au auzit când au 
venit balaurul. Fata s-a trezit şi straşnic a 'nceput a răcni şi el nu se trezia: îi 
furase somnu balaurul. Fata l-au apucat de cap ş-a rămas c-un smoc de păr 
în mână, ş-așa de tare l-au durut pe dânsu, c-au sărit drept în picioare ş' o 
'nceput să se lupte cu balaurul. Așa s-au luptat ei trei zile și trei nopţi încât 
au făcut pârae de sânge în loc de apă și l-o dovedit. $-o făcut tot numai 
căpiţi de came cum se fac toamna căpiţele de fân şi i-o tăiat limba şi ochii i- 
au scos şi i-o pus la dânsul în chimeriu ş-au lăsat pe fată şi s-a dus. S-a dus 
să vadă pe măsa că tare-i era dragă. Pe drum s-a întâlnit cu mama balaurilor. 

— Bună cale, voinice, zice baba. 

— Mulţămesc, mătușă. 

— Tare te-aş întreba, voinicule, de ceva. Nu mi-ai văzut băietul? Aşa 
era, cu douăsprezece capete. Strașnic de puternic. 

— Da, zice, D-ta câți feciori ai? 

— Numai doi. 


— Ba eu ştiu de feciorul d-tale, l-au omorât un voinic de la curtea 
boierului estui din sat. 

Ea i-au mulțămit și s-au pornit. Mai mergând, se-ntâlneşte c-un smău. 

— Bună cale, voinicule, de mult te cat şi nu te găsesc. Știu c-ai omorât 
pe frate-meu; de acum hai la luptă! 

Și s-a luat la luptă. D' acesta era cu douăzeci şi patru de capete — 
straşnic era — şi s-a luptat şase zile şi şase nopţi şi nu-l putea dovedi. 

— Mă rog lasă-mă, zis-o smăul, şi toate avuţiile mele ţi le dau D-tale. 

— Haide 'ntâi și mi le-i arăta şi mi le-i da în mână ș-apoi ţi-oi da 
drumul. 

Aşa smeul l-a luat și l-a dus la casele lui. 

Aşa de multă avere avea el şi pietre scumpe ave cât lumina casa, cât de 
'ntunerec să fi fost. 

Vasilie-finul-lui-Dumnezeu s-au temut să-i dee drumul. Au făcut un 
mare poloboc de fier ş-au lăsat numai o bortiță ca să se răsufle ş-o încuiet 
ușa ș-o luat cheia la dânsul şi celelalte case le-au lăsat deschise. Ș-au pornit 
cu gură la mă-sa: 

— Mamă, hai de-acum la mine și-i trăi. 

Da nu i-o spus cum au câștigat el averea ceea. Ș-au dus-o acolo la casele 
smăului ș-o rugat-o: 

— Mamă, în toate casele să îmbli, numai în odaia asta ce-i închisă să nu 
îmbli. 

Ea v-o două săptămâni s-au putut răbda. Pe urmă așa a gândit ea în 
mintea ei: 

De ce să nu mă lase băetul meu să intr-un casa asta? Şi noaptea când 
dormea i-au furat cheia. S-a dus la vânat, că era o frumoasă pădure acolo, în 
toate zilele el se ducea. Ea a discuiat ușa ş-a intrat în casă și smăul văzând 
c-a intrat în casă i-a zis: 

— Femeie, dă-mi o cofă de apă că ţi-oi da averea cea mai mare. 

Trei cofe. Se îmflă, plesnește vasul. Se 'mvoieşte femeia să trăiască cu 
smăul și să nu-i omoare feciorul. 

Se face bolnavă. Miere de urs. 


Pădure și casă frumoasă. 
Când făcuse Dumnezeu lumea. Doi frățâni: Sf. Soare şi Sf. Lună. Nu 
mai era lume pe pământ, numai ei doi era. El au vrut să se 'nsoare și să iee 


pe Soră-sa și s-o dus la Dumnezeu să ceară voie s-o iee. Dumnezeu n-o 
vrut. Şi el a venit ş-a zis: 

— Hai, soro, să ne cununăm că eu nu mai ascult pe Dumnezeu. 

Sf. Lună au zis: 

— Mă duc eu să-mi cer voie. Şi s-a dus la Dumnezeu și i-au zis: 

— Doamne! De ce nu vrei să mă iee frate-meu? 

— Nu vreu că tu ai să ţii noaptea și frate-tău are să ţie ziua. Ș-aşa au 
lăsat-o Dumnezeu și s-o dus şi i-au deschis toate porţile iadului și ale raiului 
Și au spus: 

— Dacă-i lua pe frate-tău ai să șezi în iad, dar dacă nu-i lua ai să şezi în 
rai. 

Vine ea şi-i spune Sf-tului Soare. Sf. Soare au zis: mai bine să șadă 'n 
iad s-o iee, decât în rai să n-o iee. S-au pornit să se cunune. Când au început 
popa a citi, icoanele au început a lăcrima ş-a se face întunerec afară ş-au 
venit un nour gros ș-o luat pe Sf. Soare și l-o pus la răsărit și pe Lună la 
apus. Şi i-au dat ei aşa o putere Dumnezeu, când a porunci să crească 
pădurile şi ape să se facă pe lumea asta și i-a dat numele Ileana Cosinzeana. 
Într-un fel pe lumea asta și 'ntr-un fel pe lumea cealaltă. În pădurea ceea 
şedea Ileana Cosânzeana. 

El a bătut la poartă, căci înnoptase tare. Ea l-a primit în casă şi l-au 
întrebat: 

— Ce vrei, băiete? 

— laca, mama s-a 'mbolnăvit și mi-a zis să-i aduc miere de urs. 

— Na-ţi un cal de la mine, zise Ileana Cosânzeana și te du înceţișor pe 
dânsul. Când îi ajunge drept la amiază, când frate-meu dă fierbințeală mai 
mare, atunci urşii or să doarmă. 

El a ascultat-o ş-o luat miere ş-o venit la mă-sa. 

— laca, mamă, ţi-am adus. 

Ea mănâncă: 

— M-am făcut sănătoasă. 


Brânză de cerboaică. 

I s-a arătat în vis Maica Precista. Se duse iar la Ileana Cosânzeana. 

— ], flăcăule, la cerbi n-ai să te poţi duce până nu-i sta la mine măcar v- 
o cinci, şase săptămâni, pân-ce oi găta marea de făcut ca să nu poată trece 
cerboaica să te prindă. 


Ileana Cosânzeana era năzdrăvană. Ea ştia ce gânduri are el. S-a muncit 
ea, nu erau ploi, n-a putut-o face în șase săptămâni. Smăul gândea că el s-a 
prăpădit. A făcut curți mai mândre încă și trăia cu mă-sa. Ileana Cosânzeana 
dacă n-au putut găta marea i-au zis așa: 

— Na-ţi brânză de asta - care am eu şi-i du, că ea nu-i bolnavă. 

I-a spus că ea se preface ca să-l omoare și să trăiască cu zmăul. 

— Dar mă duc să-i prăpădesc pe amândoi. 

Venind el acasă, cum i-a spus Ileana Cosânzeana, a găsit-o. 

— Vezi, mamă, cum ai vrut să mă prăpădești, o zis el. 

Și s-o luat de a doua oară la luptă cu smeul. Măsurându-se, l-a omorât. 
Nu s-a îndurat s-o omoare şi pe mă-sa, ci au pus-o în polobocul în care 
fusese închis smăul. S-a dus la Ileana Cosânzeana și i-o spus ce-a făcut cu 
mă-sa. Ileana i-au zis: 

— De-acu încolo s-o lași şi niciodată să nu te 'ntorci la dânsa c' are să te 
prăpădească. 

— Eu acolo nu m-oi duce, da de aci nu mă duc. 

Că așa-i picase de dragă Ileana Cosânzeana de o prăpădea din ochi. 

Ileana i-o zis: 

— Nu se poate să mă iei pe mine, dar du-te și ia pe fata ceea ceai 
scăpat-o de balaur. 


Aşa avea o vorbă de n-o putea strămuta nimeni; au ascultat-o şi s-a 
pornit acolo. Când a ajuns, fata tocmai atunci se cununa... 


Comoara misterioasă 


Nenorocirile schimbă firea oamenilor. Din veseli îi face trişti, din trişti îi 
face veseli, încât şi ei se minunează de aceste transformări ale naturii. 

Într-o ţară îndepărtată locuia cu părinţii lui Contele Scex, coborâtor 
dintr-o familie de mari seniori, a căror bunici își plimbase plictiseala peste 
mări și țări. 

Pe moşia lor de mii de hectare, făcuse tot ce mintea poate să imagineze. 
Adusese din India un castel întreg din lemn, pe care luni de zile îl 
transportase corăbiile bucată cu bucată. Reclădit într-o pădure seculară, 
această locuinţă exotică servea ca adăpost pentru vânătoare. 

Viaţa de lux și trândăvie ruină complet pe acești nobili. Fiul lor, Edgar, 
vesel altădată, după moartea părinţilor, rămase foarte sărac și posomorât. 
Nemaiavând ce să facă, mai de nevoie, mai de ruşine, într-o zi se hotărî să 
părăsească ţara unde se născuse și crescuse; auzise dânsul de la diferiţi 
călători de o ţărişoară mică, dar frumoasă. Aceştia îi povestiseră că, în 
vechime, pe locurile româneşti au trăit regi şi prinți foarte bogaţi, ale căror 
averi, de frica barbarilor, le îngropase în locuri unde numai ei și servitorii 
lor credincioși ştiau unde sunt ascunse. Murind în lupte, comorile rămâneau 
pierdute pentru totdeauna. Astfel Edgar, după multe încercări nereușite, se 
stabili într-un sat de la gurile Dunării. Îşi făcuse un cort şi se ocupa cu 
vânătoarea şi pescuitul. Luase în pribegia lui pe fiul indianului pe care îl 
aduseseră părinţii lui odată cu acel castel fantastic. Mama și tatăl lui 
muriseră, încât bietul negru rămase singur pe lume, ca și Edgar, fiul 
stăpânului său. 

Amândoi își petreceau vremea cu vânatul și pescuitul. 

Din trunchiul unui copac bătrân își făcură o lotcă. Spre asfinţit, îi vedeai 
în largul mării, în căutarea hranei. Într-o zi zări din depărtare o insulă care 
părea că este spatele unui uriaş din poveste care aştepta să se ridice. Fiindcă 
se înnoptase, se hotărâră că, a doua zi în zorii zilei, să se ducă într-acolo, 
spre a o explora. Ajunși la țărm, încercaseră să debarce. Dar observară 
insula pustie. Din depărtare însă auziră fluierături misterioase. Până să se 
dumirească, mii de şerpi cu gurile căscate săreau şi încercau să se apropie 
de îndrăznețţii vizitatori. 

Cum nu aveau asupra lor nici o armă, se refugiaseră în lotcă şi se 
îndreptau la cort, cu hotărârea de a se întoarce înarmaţi în ziua următoare. 


Cum stau în faţa focului, pregătindu-și cina, deodată se prezintă în faţa lor 
un tânăr chipeș și foarte distins. 

— Bucuroşi de oaspete ? 

— Sunteţi bine venit, domnule ! răspunse Edgar, întinzându-i mâna. 

— Mă recomand prinţul Glinkă. 

— Contele Edgar de Scex. 

După ce își istorisiră viaţa lor, prinţul, înainte de plecare, le istorisi 
legenda insulei misterioase. 

— Aţi văzut, nu este aşa, insula este foarte vechie, e din timpul grecilor 
care veneau la Tomis, și în drum, când rătăceau drumul, poposeau acolo. 
Bătrânii spun că a fost acolo un templu de marmoră măreț, unde slujea un 
preot care avea o fată distinsă și frumoasă. El era şi vrăjitor, căci venind din 
Elada, adusese diferiți şerpi pe care îi întrebuința pentru leacuri. Se dusese 
vestea de minuniile preotului care lecuieşte orice boală. Bolnavii din lumea 
întreagă veneau să-și caute mântuirea. 

Un prinţ, cel mai bogat din vechia Eladă, era bolnav fără leac. Chiar zeii 
prin gura oracolului din Delfi, i-au prezis moartea. Disperat, el se hotărî să 
încerce, înainte de a muri, şi sfaturile acestui preot vestit. În patria lui însă 
legea oprea să emigreze în alte ţări pe nababii ținuturilor. Cu multă greutate 
obținu favoarea de la rege să plece, ridicându-și averile. Zece corăbii 
umplute cu aur și pietre scumpe plecară în larg. Bătrânul prinţ fu însoţit de 
fiul său şi de un servitor credincios. Soţia lui murise de întristare mai de 
mult. Luni de zile se luptară ei cu furia valurilor și a vânturilor. După multe 
suferinţe, corăbiile ajunseră la insula misterioasă. Averile fură descărcate și 
prinții fură primiţi cu multă cinste de locuitorii insulei și de marele preot cu 
fiica lui. 

Bătrânul prinţ se însănătoși. De bucurie se hotărî să nu mai părăsească 
insula. Fiul său se căsători cu fiica preotului, ducând cu toţii o viaţă ferită 
de lipsuri. 

Dar Agamemnon, rivalul bătrânului prinţ, se hotărî să se răzbune în 
contra lui, pentru că plecase fără să-i achite o datorie ce o avea, care se 
ridica la o sumă mare. 

„Am să-i arăt eu, zgârcitului, cum trebuie să se poarte cu datomicii !“ 
Zis şi făcut. Se îmbarcă pe trei galere cu o ceată de voinici și plecă să se 
războiască. Câţiva pescari aduseră vestea în cetate căci îi zăriseră în larg. 
Bătrânii îngropară în grabă comorile. 


Unde ? Nu se știe ! Apropierea lui Agamemnon îi înspăimântară așa de 
mult, încât părăsiră cu toţii insula. Rămaseră numai șerpii care aveau locul 
lor în altarul sfinţit și care deveniseră foarte răutăcioși când preotul 
încercare să-i ridice pentru a fi îmbarcaţi în corabie. Erau aşa de furioși, 
încât l-au mușcat de mâini cu atâta putere pe bietul preot, încât acesta 
leşină. Părăsind insula îi blestemă să trăiască înmulţindu-se şi mâncându-se 
unii pe alții. 

Insula de o mie și mai bine de ani a rămas pustie. Pescarii cântă pe o 
arie veche aceste cuvinte populare rămase la gurile Dunării: 


A fost odată un prinț bogat, 
Valurile, vânturile... 

Și dânsul aici a îngropat 
Comori de aur și-a plecat; 
Valurile, vânturile ! 


A fost şi-un preot minunat, 
Valurile, vânturile... 

Ce multă lume a vindecat 

Cu șerpii cari l-au trădat; 

Valurile, vânturile ! 


Și insula e tot pustie, 
Valurile, vânturile... 
O străbate o armonie. 
O neînţeleasă poezie; 
Valurile, vânturile ! 


— Minunată povestire ! exclamă plin de entuziasm contele Edgar. 

— Vedeţi să n-o visaţi la noapte! adăugă râzând prințul Glinkă, 
salutându-și prietenul la plecare. 

Trecu multă vreme. Edgar de Scex și servitorul lui credincios Bob se 
deprinseră cu viaţa de vânătoare şi pescuit. Pentru ca să-și alunge urâtul, 
contele devenise un colecționar pasionat de scoici, șopârle, scorpioni, raci 
de mare şi alte lighioane. 

Avea o colecţie pe care locotenentul de grăniceri Şuteu i-o pizmuia. 

Servitorul Bob îl întovărășea în plimbările sale, nevoind să-şi părăsească 
stăpânul, pe care de bunăvoie îl urmărea ca pe o umbră. Într-o zi, prinţul 
Glinkă, cu puţin înaite de apusul soarelui, se duse să-și revadă prietenul, de 


care nu mai știa nimic de câteva săptămâni. Sosit la colibă ciocăni şi, 
neprimind răspuns, căută cheia în locul obișnuit și intră. Un foc bun pâlpâia 
în vatră. Dezbrăcă scurteica şi se aşeză într-un fotoliu așteptând pe Edgar. 

Într-amurg, sosiră şi ei. Bob se apucă râzând să pregătească cina, fericit 
că vedea pe stăpânul său vesel ca în copilărie, rare clipe, de când părăsise 
orașul natal şi se refugiase în acest colț de lume. 

Edgar era entuziasmat. Găsise la marginea țărmului un rac de mare 
foarte curios ca înfățișare, pe care îl credea o piesă rară pentru colecţia lui, 
şi voia să-mi dau şi eu părerea a doua zi. 

— Pentru ce nu în astă-seară ? întrebă curios prinţul Glinkă. 

— Ah ! dacă aș fi ştiut că eşti aici! Dar nu puteam să ghicesc. 
Întorcându-mă, am întâlnit pe locotenentul Şuteu, rivalul meu în căutare de 
piese rare pentru colecțiunile noastre. I-am împrumutat racul, pe care mi-l 
va înapoia tocmai mâine. Dormi aici ! O să vezi cel mai încântător lucru al 
creaţiunii. Are culoarea aurului și nu e mai mare decât racul obișnuit, dar 
poartă niște mustăţi ... parcă ar fi bătute cu diamante. 

— Racul e în întregime de aur, de la cap până la coadă, întrerupse Bob, 
afară de musteţile lui. Este mai greu ca tot ce am văzut vreodată. 

— Ai dreptate, răspunse Edgar, dar bagă de seamă să nu-ţi ardă 
mâncarea pe foc. Acest rac străluceşte ca aurul șlefuit. De alfel, vom vedea 
mâine. Am să încerc să ţi-l desenez. 

Edgar se așeză la masa mică, luă un condei şi cerneală, dar nu găsea 
hârtie. 

— Nu face nimic ! Asta ajunge. 

Scoase din buzunar o bucată de hârtie groasă, foarte murdară și făcu 
deasupra o schiță. După ce isprăvi desenul, îl întinse lui Glinkă; dar în 
acelaşi moment o mârâială se auzi şi un câine enorm, propietatea lui Edgar, 
se repezi în cameră sărind și linguşind. Când putu să scape de câine, prințul 
luă hârtia şi rămase foarte nelămurit de desenul prietenului său. 

— Nu văd nici un rac, zise Glinkâ. Îmi pare că ai desenat un cap de 
mort ! 

— Un cap de mort ? zise Edgar. Ah ! da... Pricep ! Seamănă puţin — 
dar foarte puţin, observă bine ! 

— Se poate. Mă tem însă că nu eşti bun desenator. Mă aşteptam să văd 
racul așa cum mi l-ai... 

— Cu toate astea nu sunt un neîndemânatic; am avut buni profesori și 
mă laud că desenez destul de bine. 


— Glumeşti, prietene ! Desigur, a craniu poate să semene schiţa ta, dar 
nu-i defel un rac !... 

— Musteţele ! zise Edgar, musteţele !... Îmi pare că le-am redat destul 
de bine. 

— Foarte bine, dar nu le văd ?! Îi întinse hârtia, căci desenu semăna, să 
juri, cu un cap de mort. 

Edgar luă desenul supărat și voia să-l arunce în foc, când deodată 
îngălbenii. Examină curios hârtia, luă o lumânare și se aşeză tocmai în 
colţul celălalt al odăii. După câteva minute de atenţie, scoase portofoliul şi 
o vâră înăuntru cu grijă, apoi se adânci pe gânduri. Prinţul Glinkâ, văzând 
situația, plecă fără să mai zică nici un cuvânt. 

O lună după această întâmplare, dânsul primi vizita lui Bob. 

— Ei bine ? ce mai e nou Bob ? Ce mai face stăpânul tău ? 

— Rău — răspunse el — stăpânul nu se plânge, dar e rău bolnav. 

— Cum se poate ! A căzut la pat ? 

— Nu, nu-i la pat. Chiar din pricina asta boala se înrăutățește. 

— Nu înţeleg, Bob. 

— Stăpânul a devenit cu totul gânditor. Acum are capul plecat, umerii 
gârboviţi, e galben la faţă, şi toată ziulica nu face decât să numere și iar să 
numere. 

— Numere |! 

— Da, pe o placă. Apoi rătăcește ceasuri întregi fără să-l mai văd... și 
când se întoarce, pare mai obosit și mai prăpădit ! 

— Nu poţi tu să-ţi explici pricina purtării ? I s-a întâmplat ceva care să-l 
supere ? 

— Nu, nimic nu i-a tulburat liniştea până la găsirea acelui blestemat de 
rac. 

— Atunci cum ...? 

— Eu bănuiesc că stăpânul Edgar a fost mușcat la cap de racul de aur. 

— Ei, fugi încolo, Bob ! 

— Are destui clești la picioare şi o gură. Doamne, n-am mai văzut 
niciodată un rac aşa de rău ca acesta. Pișcă și mușcă tot ce simte aproape de 
el. Stăpânul meu cred că a fost muşcat când l-a prins. Ce gură 
înspăimântătoare ! Mi l-a dat să-l ţiu şi eu, dar n-am vrut să-l apuc cu 
degetele, l-am luat cu o bucată de hârtie care-i acoperea gura. 

— Şi crezi tu în adevăr că Edgar a fost mușcat de acest rac veninos ? 


— Sunt sigur. De atunci numai visează decât aur, aur și iar aur. lată 
dovadă că a fost muşcat de racul de aur. 

— De unde ştii tu că visează aur ? 

— Stau la pândă şi îl aud, noaptea, cum vorbește prin vis strigând mereu 
: „Aur, aur, aur !“ 

— Mai şti, poate că ai dreptate. Dar pentru ce ai venit la mine, Bob ? 

— Am fost prea tulburat, de am uitat să vă dau scrisoarea de la stăpânul 
meu. Iat-o. 


„Prietene, 


Pentru ce n-ai mai venit pe la mine de atâta vreme ? Sper că nu te-ai supărat de 
neașteptata şi repedea mea schimbare. Am avut de atunci o mare pricină de neliniște 
pe care nu îndrăznesc să ţi-o încredinţez. 

Nu mi-e bine și Bob mă plictiseşte cu sfaturile și întrebările sale. Nimic nou în 
colecţia mea zoologică. Dacă poţi, vino imediat cu Bob. Te aştept cu nerăbdare ! Am 
să-ţi comunic ceva foarte grav și misterios. 


Al d-tale cu totul devotat, 
Edgar de Soex “ 


Această scrisoare mări neliniștea prințului Glinkâ. Oare să fi înnebunit 
bietul meu prieten ? Ce înseamnă acea mărturisire stranie și de aşa mare 
importanţă ?! 

Fără să mai zică un cuvânt, prințul și cu Bob plecară spre coliba lui 
Edgar. 

Bob ducea pe umerii lui laţi şi puternici trei casmale noi. 

— De unde le-ai cumpărat ? 

— Din ordinul stăpânului le-am cumpărat din oraș şi nu ştiu ce are să 
facă cu dânsele. Cred că şi aceste unelte i-au fost cerute de racul de aur. 

După un drum de trei ore cu barca, ajunseră la colibă. Edgar ne aştepta 
cu o nerăbdare de om bolnav. Ochii lui aveau o strălucire nenaturală, făcând 
să reiasă și mai mult gălbeneala feţei. 

— Fi, ce mai faci, prietene Edgar ? 

— După cum vezi, sufăr şi sunt chinuit de o mare neliniște. 

— Locotenentul Șuteu ţi-a înapoiat racul ? 

— Da, şi pentru nimic în lume n-am să mă despart de acest rac, căci 
bietul Bob avea dreptate, este un rac de aur. El mă va îmbogăţi și îmi va da 


toate averile pe care părinții mei le-au pierdut. Pentru ce n-aş ţine atât de 
mult la el. Bob, du-te de-l caută și adu-mi-l aici ! 

— Niciodată — zise negrul cu spaimă. Puteţi foarte bine, stăpâne, să-l 
luaţi singur, căci după câte știu a început să vă respecte. Pe mine m-ar 
mușca și mi-e teamă de acest animal. 

Edgar, văzând seriozitatea lui Bob, se ridică și, cu demnitate, se duse și 
aduse racul pus în cutia de colecţie. 

Era ceva măreț în făptura acestei specii cu adevărat rare. Avea 
strălucirea aurului, iar mustăţile păreau două cormiţe bătute cu diamante. 
Ochii două rubine de mare preţ, iar coada lungă bătută în smaralde și 
topaze. 

— Iată-l ! — îmi zise el cu un ton semeţ — acum te rog să mă ajuţi în 
îndeplinirea voinţei. Ce vrei să fac cu soarta acestui minunat rac ? 

— Dragă prietene, scumpul meu, nu vezi că ești bolnav și ai face mai 
bine să te așezi în pat decât să te interesezi de soarta acestui rac mort. 

— Pipăie-mi pulsul ! strigă Edgar. 

Îi pipăi pulsul. N-avea nici urmă de friguri, dar cineva poate fi bolnav şi 
fără asta. ÎL sfătui să cheme un medic; el se împotrivi. Ca să se liniștească, 
îmi ceru cu mari rugăminţi să-l întovărășesc cu Bob într-o expediţie tainică. 
Expediția ar dura toată noaptea și noi ne-am fi întors la răsăritul soarelui. 

Oricât de curios îi păru acest capriciu, prințul Glinkâ îi făgădui să-l 
întovărăşească, cu condiţia ca, la întoarcere, să nu mai asculte de rac şi să 
urmeze poruncile lui ca pe acelea ale unui medic. Într-adevăr porniră în 
explorare, la ora patru, Edgar, Bob, Glinkâă şi câinele. Bob ducea casmalele 
pe umerii lui robuști. Edgar devenise gânditor și, printre dinţi, mormăia : 
„Blestemat rac !“. 

Edgar luase racul, pe care îl învârtea la catătul unei aţe, de care era 
legat, cu niște mișcări cabalistice. 

— Sărman prieten ! 

Plângând, constatam că începe să-și piardă minţile. El nu voia de altfel 
să-mi lămurească scopul expediției și răspundea nelămurit la toate 
întrebările mele. 

Două ore de rătăcire, am ajuns pe ţărmul mării, unde ne suirăm în lotcă, 
şi astfel plecarăm în largul mării spre insula misterioasă. 

La început protestai, dar Edgar se uită la mine așa de duios, încât mi-a 
fost milă de privirile lui și m-am lăsat în voia soartei. Plutirăm încă două 
ore în largul mării, când apăru în faţa noastră insula pustie. 


Edgar cobori cel dintâi cu revolverul întins, păși pe stânci. Apoi după 
dânsul venea Bob, iar cel din urmă eu care trăsesem lotca pe uscat. 

O linişte de moarte stăpânea acest ţinut părăsit și întunecat. 

Edgar zări nu departe de țărm un plop uriaș, care domina ţinutul. 

— Bob, auzi Bob, ce zici, poţi tu să te urci în vârful acestui copac ? 

După multă chibzuinţă sărmanul negru, care se învârti împrejurul 
copacului, răspunse : 

— Da, stăpâne, nu există arbore pe care să nu se poată cățăra Bob. 

— Atunci suie-te voinicește ! porunci Edgar. 

— Până unde trebuie să mă sui, stăpâne ? 

— Suie-te pe trunchi, mai întâi, îţi voi spune eu după asta încotro să 
apuci. la racul cu tine ! 

— Racul de aur ! — ţipă negrul îngrozit — să fiu al dracului dacă l-oi 
atinge ! 

— Cum, Bob, ţi-e frică să atingi un rac mort. Apucă-l de această aţă, 
dacă vrei; dar dacă nu-l iei cu tine într-un fel oarecare, am să fiu silit să te 
lovesc. 

Neavând ce să mai spuie, Bob luă racul de capătul sfoarei şi începu să se 
suie pe copac cu o nemărginită băgare de seamă. 

Suirea era grea din cauza fricii racului. Negru îmbrăţișă cum putu mai 
bine trunchiul şi se înălță cu greutate până la cea dintâi ramificare. 

— Acum încotro trebuie să apuc, stăpâne ? 

— Mai sus, mai sus, Bob. Negru se supuse. Se urcă, se urcă, mereu şi nu 
se mai văzu în desișul frunzelor. 

— La ce înălțime ești ? strigă Edgar. 

— Aşa de sus că văd cerul printre crengile copacului. 

— Atunci priveşte trunchiul și socotește ramurile de sub tine. Câte vezi 


— Douăsprezece ramuri, stăpâne. 

— Suie-te cu o ramură mai sus. 

Bob strigă că a atins ramura a treisprezecea. 

— Acum, Bob, — ţipă Edgar — mergi înainte pe aceste ramuri, atât de 
departe cât poţi. Dacă vezi pe ea ceva curios să ne spui. 

Prinţul Glinkă privea la scena aceasta cu multă îngrijorare. El începuse 
să se convingă că prietenul său e nebun, căci ceea ce făcea nu era fapta unui 
om sănătos la minte. Se frământa cu gândul cum să-l convingă să plece 
acasă din acest loc pustiu şi periculos, când auziră din nou glasul lui Bob. 


— Mi-e frică să merg mai departe, ramura este aproape uscată în toată 
lungimea ei. 

— O ramură uscată ! spui drept, Bob ? răspunse Edgar cu o voce care 
tremura de emoție. 

— Da, stăpâne, e uscată că nu mă ţine. 

— Ce-i de făcut, pentru Dumnezeu ! — strigă Edgar plin de disperare. 

Găsise tocmai momentul prințul Glinká. 

— Ce-i de făcut ? să ne întoarcem acasă și să ne culcăm. Fii de treabă ! 
Haide ! Vino! 

— Bob, strigă el fără să-l asculte, zgârie lemnul cu briceagul și spune- 
mi dacă în adevăr e putred. 

— Putred, stăpâne, şi aş putea să încerc să înaintez pe ramură, dacă aș fi 
singur... 

— Dac-ai fi singur, ce vrei să spui ? 

— Vreau să zic de rac — a devenit foarte greu; fără el ramura m-ar 
ținea. 

— Nemernicule, te strâng de gât dacă dai drumul racului. Ce fleacuri 
trăncăneşti ? Încearcă să înaintezi pe ramură cât de departe vei putea, fără 
să-i dai drumul racului și am să-ţi dau un napoleon de aur. 

Ispitit de făgăduinţa napoleonului, Bob execută porunca stăpânului său, 
dar deodată strigă că a găsit pe arbore un craniu, că cineva şi-a lăsat desigur 
acolo scăfârlia și că păsările ciuguliseră toată carnea. 

— Vai ! e prins bine de trunchi stăpâne ! Înţepenit cu un cui mare. 

— Bine ! răspunse Edgar mulţumit. Acum, bagă de seamă la ce ţi-oi 
spune : caută ochiul stâng al craniului. 

— Oh ! vai ! mi-e frică, stăpâne, îl privesc bine, dar nu are de fel ochiul 
stâng. 

— Caută, neghiob blestemat ! Ştii să-ţi deosebeşti mâna dreaptă de cea 
stângă ? 

— Fără îndoială, mâna stângă e aceea cu care țin lemnul. 

— Dar tu ești stângaci, și ochiul tău stâng e de aceiaşi parte cu mâna 
stângă. Poţi dar acum să găsești ochiul stâng al craniului sau cel puţin locul 
unde a fost ochiul stâng. Ai găsit ? 

— Ochiul stâng al craniului este în aceeași parte cu mâna stângă a 
craniului ? Dar craniul n-are mâini ?! 

— Ce bombăneşti acolo, bestie înnegrită ? 

— Uraa, am găsit ochiul stâng ! Ce trebuie să fac acum ? 


— Scoboară racul pe alături atât de mult cât va ţine aţa. Bagă de seamă 
să nu dai drumul firului. 

— Am făcut stăpâne ! 

Mişcarea asta nu era greu de făcut. Racul se legăna și lucea la capătul 
firului ca o bucată de aur. El ajunsese la picioarele lui Edgar, iar dânsul luă 
casmaua. Înseamnă în pământ un cerc de un metru în diametru împrejurul 
racului și ordonă lui Bob să dea drumul sforii şi să coboare din copac. Apoi 
cu mare grijă înfipse un băț unde rămăsese racul și măsură distanța de 
cinzeci de centimetri dintre arbore și semnul ce pusese. Apoi luând 
casmalele dădu lui Bob și prinţului Glinkă câte una silindu-i să sape o 
groapă pe locul marcat ! 

De voie, de nevoie, bieţii oameni, rupţi de oboseală, trebuiră să asculte 
acest ordin nebunesc. Bob era un rob prea supus ca să-l ajute într-o luptă 
corp la corp pe prinţul Glinkă ca să-l lege și să-l ducă acasă pe Edgar, care 
începuse să abuzeze de răbdarea lor. Contele era nebun și negrul, fără să 
vrea, îl ajuta încurajându-i nebunia sa. 

La urmă, gândi prinţul Glinká de ce nu i-ar respecta această iluzie lui 
Edgar de a-și recâştiga averea pierdută printr-un rac de aur ? 

Se puse să sape cu cea mai mare pasiune pentru ca să-l convingă pe 
nebun mai curând de visurile sale. Aprinseră un felinar şi se puseră cu toții 
pe muncă cu o îndârjire demnă de marii exploratori. Au săpat două ore în 
mijlocul lătratului câinelui căruia a trebuit să-i pună botniţa pentru ca să nu 
atragă atenția șerpilor, care încă nu primiseră de veste că au debarcat 
oameni pe insula lor. După atâta muncă zadarnică, nici un semn nu se arăta. 
Făcuseră o pauză şi apoi mai sfredeliră pământul încă douăzeci de 
centimetri. Descurajat, în sfârşit, Edgar ieşi afară din groapă. Dădu poruncă 
lui Bob să strângă casmalele, scoase botnița câinelui şi o pornirăm în 
tăcerea nopţii spre țărm, pentru a ne sui în lotcă şi a porni spre casă. 

Dar deodată, după vreo zece pași, Edgar se opri. Fără nici o vorbă se 
repezi ca apucat de furie, şi începu să stângă de gât pe bietul negru. 

— Neghiobule ! ticălosule ! negru blestemat ! strigă el, tu m-ai păcălit ! 
spune-mi care-i ochiul tău stâng ? 

— Ah ! stăpâne ! zise negrul îngrozit, apoi punând mâna pe ochiul 
drept, întrebă plângător: nu este ăsta ochiul meu cel stâng ? 

— Bănuiam eu una ca asta ! Eram sigur ! Ura ! strigă Edgar sărind în 
sus de bucurie. Prin urmare n-am pierdut nimic ! să ne întoarcem la copac. 


Ne-am întors din nou la plop. Acolo Edgar atingea pe rând ochii lui 
Bob. 

— Bob — îi zise el — prin ochiul ăsta, sau prin celălalt ai scoborât 
racul jos ? 

— Prin ochiul ăsta, stăpâne, prin ochiul stâng. Și sărmanul negru de 
frică arăta mereu ochiul drept. 

Atunci Edgar reluă sfoara, băţul şi însemnă un nou punct mai departe cu 
un metru şi jumătate de locul unde săpase înainte. Trase iar un cerc și tustrei 
începură să sape din nou. 

— E nebun rău, sărmanul Edgar, șopti prințul Glinkă negrului la 
urechie. 

Dar privind la entuziasmul aproape profetic a lui Edgar, nu mai 
încercară să se opuie, cu toate că erau rupţi de oboseală. După o oră şi 
jumătate de lucru, fură întrerupţi de urletul câinelui pe care nu-l puteau de 
astă dată să-l liniştească. Mușcă pe Bob, care încercase să-i pună botniţa. 
Furios se aruncă pe locul unde săpam și începu să râcâie pământul cu 
ghiarele, urlând mereu. La lumina felinarului, după câteva secunde, 
descoperisem o groapă de oase omeneşti, formând două schelete complete, 
mai mulţi nasturi de metal şi niște zdrenţe care păreau să fie lână putredă. 
La vederea lor, Bob nu se mai putu ţine de bucurie şi, fără să spuie un 
cuvânt, începu să strige cuvinte neînţelese, jucând şi cântând. 

Prinţul Glinkă crezuse că şi negru a înnebunit. Dar Edgar părea mai 
puţin entuziasmat şi ne rugă ca să nu părăsim munca şi să săpăm mai 
departe. 

În timp ce prinţul lovea cu casmaua, se poticni, din pricină că vârful 
ghetei îi intrase într-un belciug gros de fier ascuns pe jumătate în pământ. 
Atunci observară dânşii că am descoperit o ladă de lemn, în formă 
dreptunghiulară și care era perfect conservată. 

Lada era încinsă cu benzi de bronz late, întocmai ca un grătar; prin 
ajutorul a opt inele tot de bronz puteai s-o urneşti din loc. Dar cu toate 
silințele n-au putut, atât era de grea. Atunci Edgar, fără să mai aştepte, 
sfărâmă capacul lazii muindu-și în aur mâinile până în coate, ca într-o baie 
plăcută şi binefăcătoare. 

— Și toate acestea vin de la el, racul de aur ! drăguţul de el sărmanul, pe 
care îl blestemam. Ah ! mi-e ruşine de mine însumi. 

Ora înainta şi dânșii trebuiră să se grăbească, pentru că, luminându-se de 
ziuă, șerpii s-ar fi deșteptat și ei, coborând din templul părăsit unde trăiau, 


ar fi ajuns prin parte locului unde se dezgropase una din lăzile bogatului 
prinţ grec de acum o mie și mai bine de ani. Aceşti șerpi foarte veninoși ar 
fi încercat să omoare pe cutezătorii exploratori. 

După o repede chibzuială, uşurară lada, scoțând două treimi din conţinut 
şi asfel putură în sfârşit s-o scoată afară. Cu multă greutate o cărară la lotcă, 
şi o pormiră în larg cu bogăţiile descoperite. Greutatea era așa de mare, 
încât, dacă nu-i ajuta vântul, valurile furioase i-ar fi trimis la fund. 

Ajunşi la colibă, se odihniră, apoi după ce prânziră, petrecuseră o parte 
din zi să scoată conţinutul. Totul era pus claie peste grămadă. După ce 
făcuse cu multă grijă prima împărţire, se văzură în fața unei averi care 
întrecea toate visurile. lată lista ce o întocmise : 


14000 mii monete de aur 
250 de diamante 

300 de smaralde 

800 de rubine 

500 de safire 

100 opale 


Aceste pietre preţioase erau fără montură, căci legăturile lor de aur 
fuseseră topite. 


200 inele cu briliante și diamante; 

150 perechi de cercei cu diamante, safire şi bătute cu rubine și smarald; 

90 de lanţuri de aur masiv pentru coliere, având atârnate de ele brelocuri bătute cu 
diamante şi smarald; 

85 de medalioane; 

50 vase de argint, montate cu borduri de aur și înflorate cu briliante. 


Mai găsiseră două mânere de sabie, admirabil cizelate în aur şi pietre 
scumpe. Uitasem bucăţile de aur topit, vreo zece kilograme. Inventarul 
terminat, Edgar, care vedea că prinţul Glinkă moare de nerăbdare să afle 
taina acestei nemaipomenite minuni, începu să-i explice în cele mai mici 
amănunţimi cum a ajuns la această descoperire. 

— Ţi-aduci aminte, — zise el, — de seara când ţi-am arătat desenul 
grosolan al racului de aur; atunci am fost în treacăt atins de încăpățânarea 
cu care-mi susțineai că seamănă a cap de mort. Mai întâi credeam că 
glumești; dar ironia d-tale m-a silit să arunc în foc bucata de pergament ce 
mi-o înapoiaseși râzând. 


— Vorbeşti de bucata de hârtie ? întrerupse prințul Glinkâă. 

— Nu; seamănă numai a hârtie, dar când am încercat să desenez pe ea, 
am observat că era o bucată de pergament foarte îngustă, tare murdară de 
altfel. În momentul când vream s-o mototolesc, privii desenul pe care-l 
criticași și rămăsei uimit, zărind în adevăr un cap de mort, acolo unde eu 
credeam c-am desenat un rac. Amănuntele desenului meu se potriveau cu 
conturul general al unui craniu ?... Luai o lumânare şi începui să analizez 
pergamentul mai cu de-amănuntul. Întorcându-l, văzui schița mea pe dos, 
aşa cum o desenasem. Era, printr-o ciudată întâmplare, un craniu care se 
potrivea exact cu desenul meu, nu numai prin contur, dar încă prin 
dimensiuni. Încremenii și căutai un raport, o legătură de la cauză la efect. 

Dar numaidecât îmi intră în minte o convingere adâncă, aceea că nu era 
nici un desen pe pergament când am făcut schiţa racului; îl întorsei pe dos şi 
pe faţă şi, dacă racul semăna cu vreun craniu, l-aș fi observat desigur. Deci 
era o taină. M-am sculat hotărât s-o descopăr, am strâns cu grijă pergamentu 
şi mi-am îndreptat toate gândurile asupra acestei enigme pe care voiam s-o 
lămuresc. 

După ce-ai plecat supărat de la mine și după ce Bob adormise adânc, 
începui să mă gândesc în ce mod acest pergament îmi căzuse în mână. 
Găsisem racul pe marginea țărmului, la o depărtare de o milă de colibă. El 
mă mușcase mai întâi și i-am dat drumul. Bob, cu obișnuita-i băgare de 
seamă, căută împrejurul lui o foaie sau așa ceva, pentru a apuca racul și zări 
bucata aceasta de pergament pe jumătate îngropată în nisip. Aproape de 
locul unde am găsit-o, observai rămășițele unei corăbii dusă de furtună şi 
îngropată în bancul de nisip. 

Bob luă pergamentul, apucă racul de aur și mi-l dete. Apoi porniră spre 
colibă; pe drum m-am întâlnit cu locotenentul Șuteu care m-a rugat să-i 
împrumut racul până a doua zi, pentru a-l studia în liniște. Pergamentul însă 
îl aveam în buzunar. 

D-ta, dragă prinţe, ţi-aduci aminte că voind să fac schița racului, nu 
găseam hârtie. Căutam în buzunare, nădăjduind să găsesc vreo scrisoare 
vechie, când degetele mele dădură de pergament. Toate aceste amănunte ce- 
ți povestesc îți explică soiul de legătură ce am stabitit între o corabie 
sfărâmată de stânci şi un pergament purtând desenul unui craniu. Care-i 
raportul ? mă vei întreba d-ta. Voi răspunde că craniul este simbolul 
binecunoscut al piraţilor. În toate întreprinderile lor au înălţat steagul cu cap 
de mort. 


Bagă de seamă bine că vorbim de pergament și nu de hârtie. 
Pergamentul e aproape nepieritor și adeseori se scriu pe dânsul documente 
de mare importanţă. E greu de scris sau desenat pe el. Atunci pentru ce 
acest cap de mort, dacă n-are nici un înţeles ascuns ? Unul din colțuri fusese 
distrus; dar forma primitivă fusese dreptunghiulară : aveam în mână una din 
acele fâşii de care cineva s-a slujit pentru a ascunde un fapt de mare 
valoare, pentru a însemna o notă care trebuia să se păstreze... 

— Cum poţi — întrerupse prințul Glinkă — să stabileşti un raport între 
corabie şi craniu, pentru că, după cum spui dumneata, craniul nu era pe 
pergament, atunci când ai desenat racul ? 

— Aicea-i toată taina. Când am desenat racul, nu era nici urmă de craniu 
pe pergament; desenu sfârșit ţi l-am dat şi nu te-am pierdut din vedere până 
nu mi l-ai înapoiat. Prin urmare, nu d-ta ai desenat craniul și nu se afla 
nimeni atunci în colibă care să-l fi putut face. 

Mi-am adus aminte atunci de toate întâmplările ce au urmat în timpul 
vizitei d-tale. Era frig. Un foc mare pâlpâia în vatră, Bob pregătea cina. 
Așezași scanul foarte aproape de foc. Când ţi-am dat pergamentul, câinele 
intrând în colibă ţi-a sărit pe umeri. D-ta îl mângâiai cu mâna stângă, lăsând 
să cadă dreapta în care ţineai pergamentul, între genunchi, aproape de foc. 
Tocmai voiam să-ţi zic să observi să nu se aprinză la flacără, dar retrăseşi 
mâna pentru a examina desenul. Căldura, desigur, a fost cauza care a făcut 
să apară pe pergament craniul pe care-l vedeam. 

Întotdeauna, o ştiu, au fost preparaţiuni cu care puteai scrie, pe hârtie 
sau pergament, litere pe cari numai focul le făcea vizibile. Pucioasa topită în 
apă se întrebuinţează adesea; îți dă o culoare verde. Această culoare se 
şterge când lucru pe care l-ai scris, s-a răcit, dar reapare după voinţă 
încălzindu-l din nou. Am examinat atunci capul de mort cu multă atenţie. 
Conturile din afară, la marginea pergamentului, erau cu mult mai lămurite 
ca celelalte. 

Desigur, acţiunea căldurii fusese inegală. L-am pus din nou în faţa 
focului. Atunci se ivesc, într-un colț opus aceluia unde era desenat capul de 
mort, o mulțime de cuvinte fără nici o legătură : 


mort ! de cap un cracă 
șaptea a pe află se 
unde uriaş copac un 

e pustie insula 

În 


Am rămas mut în faţa lor, dar un semn de trimitere rătăcit la colțul 
pergamentului m-a lămurit. Cel care îl scrisese era oriental şi avea scrisul de 
la dreapta la stânga. Am cetit dar: 


„În insula pustie e un copac uriaș unde se află pe a șaptea cracă un cap de mort !“. 


În altă parte am găsit aceste cuvinte suprapuse : 


RA CUL 
DE A 
UR ES 
TE CHE 
IA CAR 
E SFR 
E DE 
LE ȘTE 
PĂ M 
ÂNT T 
UL L 


Şi aceste cuvinte le-am cetit cu ușurință. Oare tu, cetitorule, poți 
înţelege ce era scris pe pergament ? 

În alt colț am descoperit nişte semne cabalistice desenate: o cracă, 
ochiul stâng al unui craniu, un rac, măsura greutăţi, cineva care coboară de 
pe un arbore, frunze multe, o ladă, o circumferință desenată în diametru, un 
băț, un metru, apoi cifrele : 


1 1% şi 0.50. 


Toată noaptea m-am trudit să înțeleg misterioasa enigmă. Într-un târziu 
am văzut racul că se suie pe piciorul scaunului. 

Mi-am zis: trebuie ca cineva să se ridice. După multe sforțări n-am 
înţeles „ochiul stâng al unui craniu“ , decât atunci când Bob descoperise 
craniul înfipt pe craca copacului din insulă. De altfel nici propoziţia 
„măsura unei greutăţi“, decât tot atunci când racul, care murise, sărmanul, 


pe drum, îl legasem ca un obiect de o sfoară și i l-am dat lui Bob să-l ţie, 
căci: „RACUL DE AUR ESTE CHEIA CARE SFREDELEȘTE 
PĂMÂNTUL“. Îţi aduci aminte cum dânsul l-a coborât din pom 
spânzurându-l în jos. 

Racul de aur înţelesese că urcarea lui pe piciorul scaunului m-a lămurit. 
După un timp coborî. Am descifrat astfel propoziţia „cineva care coboară“. 
Acest cineva nu poate fi decât el, racul de aur. Restul a fost mai ușor, fiind 
vorba de frunze, de un băț, de un diametru şi distanţele; un metru, un metru 
şi jumătate şi cinzeci de centimetrii. 

Cu aceste elemente am format următoarea frază: 

„Te suie cu dânsul (adică cu racul de aur) pe cracă; când va fi foarte 
greu, coboară-l prin partea ochiului stâng al craniului, printre frunzele 
copacului în jos. Acolo înfige băţul, măsoară diametrul locului și vei găsi o 
ladă cu comori ascunse“. 

Înarmat cu aceste dovezi, am plecat tustrei spre insula misterioasă, în 
ziua aceea, unde am putut face descoperirea. 

— Toate bune, dar scheletele dezgropate ale cui au fost ? întrebă din nou 
prințul Glinkă. 

— Ale cui ?! Sunt ale acelor nenorociţi care au luat parte la îngroparea 
comorii pe vremuri. Stăpânul, pentru ca să se piardă orice urmă, i-au omorât 
cu două lovituri de târnăcop, când terminaseră lucrul, drept răsplată a 
credinţei lor. Terminând spovedania, Contele Edgar de Scex, împreună cu 
Bob îşi ridică peste câtva timp partea de avere şi, într-o noapte, dispăru fără 
să se ştie unde. 

Prințul Glinká, după o lună, primi o scrisoare din ţara lui natală cu 
următorul cuprins: „Când ai timp, vino la moşia mea, să vezi ce-am făcut. 
Am răscumpărat toată averea părinţilor mei. În castelul indian, fost pe 
vremuri adăpost de vânătoare, am ridicat un altar, unde, într-o casetă de aur 
bătută cu diamante, am așezat corpul neînsufleţit al racului întocmai ca un 
zeu nemuritor. În acest templu, veacurile vor vedea ce poate să facă o voinţă 
omenească, chiar atunci când toate nenorocirile din lume au căutat să o 
distrugă. Te aștept, Edgar.“ 

Cel care mi-a povestit întâmplarea nu ştie dacă prietenul îmbogăţit și el 
de această voinţă omenească a văzut Templul racului de aur din pădurea 
seculară. 


